text:
Nkore iki?
Nkore iki ? Umugabo wanjye amaze umwaka atabasha gukora imibonano mpuzabitsina none nahuye n’umugabo arandyohereza kumwikuramo byananiye
Umukunzi wa IMIRASIRE.COM yatwandikiye yifuza inama z’abasomyi b’uru rubuga aho afite ikibazo cyo kuba umugabo we amaze umwaka atabasha gukora imibonano mpuzabitsina kandi we yumva abishaka, Ikibazo kimukomereye cyane (...)
Nkore iki ? Umukobwa nakunze duhuriye mu kazi yanyanze none ndumva njyiye gusara
Umusore uri mu kigero cy’imyaka 24 yatwandikiye yifuza ko tumugira inama aho afite ikibazo cyo kuba yarakundanye n’umukobwa bahuriye mu kazi gusa kuri ubu ibyabo bikaba bisa nk’ibyarangiye ariko ikibazo gikomeye (...)
Nyuma yo kuntera inda akanyihakana ari kunsaba ko tubana. Nkore iki?
Mbanje kubasuhuza bakunzi kandi basomyi b’ Imirasire.com, amahoro y’Imana n’abane namwe. Nkaba nifuza ko mungira inama kuko ndaremerewe.
Twakundanye imyaka ine turatandukana, ariko nyuma yo gusubirana uko tuvuganye arambwira ngo nimusure kandi ngo muraze. Nkore iki?
Mu kiganiro yagiranye n’imirasire.com yasabye ko twamugira inama, yatangiye agira ati: Nitwa Ange Nakundanye n’umuhungu hashize imyaka ine turatandukana kuko hari ibyo (...)
Inkuru y’umusomyi: Ese nizere nde ko njye mbona byanyobeye
Ese nzizere uwuhe mukobwa/ mugore, ko bose bahemuka kimwe? Nitwa Claude Umwizerwa, muri iki gitangazamakuru nabonye hari abahasaba inama, none nanjye ndatekereza ku byambayeho, nkumva ngomba gufata ingamba aliko (...)
Ko dukorana akaba anyereka ibimenyetso by’uko ankunda none mutange mbimubwire?
Mbanje kubasuhuza bakunzi bakunda imirasire.com, inama zanyu nasanze ari ingirakamaro none ndagiramgo nanjye mungire inama.
Ese ko buri gihe mba numva nshaka gukora imibonano mpuzabitsina nkore iki?
Mfite imyaka 18, mbana n’ababyeyi banjye bose, Papa na Mama ariko buri gihe mba numva nshaka gukora imibonano mpuzabitsina.
Lysee warazwaga amajoro na Pasiteri wifuzaga kumugira umugore wa kabiri , byaba bigiye kumwicira ubukwe
Lysee Mukansanga ni umukobwa ufite imyaka 25 y’amavuko , apima metero imwe na 80 , afite ibiro 65 akaba umunyeshuri muri imwe muri kaminuza zikorera mu mujyi wa Kigali. Yakunzwe na Pasteur we usanzwe yararongoye (...)
Ko twatandukanye akaba ashaka ko dusubirana kandi mfite undi dukundana mbigenze nte?
Hashize ukwezi kumwe gusa dutandukanye mubyukuri naramukundaga pe, ariko kubera impamvu imwe gusa yatumye mureka, twari tumaze imyaka ine (4) dukundana.
Mungire inama ko umuhungu dukundana ambwira ngo nzajye iwabo kandi akaba avuga ko nzajyayo njyenyine mbigenze nte?
Ko natandukanye n’umugabo ese nshobora kongera kurwubaka bigashoboka
Mbanje kubasuhuza nje hano nifuza ko nanjye mwampa ibitekkerezo ni nama ; kuko nizera ko umutwe umwe wifasha gusara utigira inama.
"Nonese ko nkiri isugi ..?"Humura sinkubabaza .."ubuhamya bw’umukobwa wahemukiwe n’umusore yari yarimariyemo
Nakundaga umusore ariko we yifuza kunsambanya gusa. Nagerageje kumwangira ariko nzakunanirwa antera inda tuyikuramo none ndi kwicuza kuba naratakaje ubusugi
Mungire inama umugabo wa Mama yanteye inda
Mfite imyaka 19 ndi ikinege. ,Iwacu ni mukarere ka Gasabo.Data yapfuye 2008 hanyuma mama arandera. ,Mu 2011 yashatse undi mugabo barabana!
Ko umugabo wanjye asesagura umutungo, ngirente ngo abireke ?
Nashakanye n’umugabo dukundana pe, ntitwari abakire ariko na none ntitwari dukennye kuko iwacu hinjiraga 300 000 frw ku kwezi. Ndetse tugira umugisha turabyara, ubu dufite umwana 1 kuko tumaze imyaka 7 tubana. (...)
Nkore iki ko nararukiye Animateur
Mwaramutse bakunzi ba Imirasire.com. Mbandikiye ngira ngo mungire inama
Mbigenze nte?
Bavandimwe basomyi bikinyamakuru Imirasire.com nifujeko mwamfasha mukangira inama.
Nkore iki ?Nagiye kuryamana n’umukobwa nsanga ni umuhungu none nazinutswe abakobwa bose nkore iki ngo nongere nkunde abakobwa
Ndabinginze mungire inama. Ndi umusore w’imyaka 35 ndi mu kigero cyo gushaka ariko ubu narabizinutswe numva umuntu wese w’igitsina gore mutinye kuva nshatse kuryamana n’umukobwa ngasanga ni (...)
Ndagisha inama mumfashe
Muraho mbanje kubasuhuza basomyi b’imirasire. Nanjye mfite ikibazo ndagirango mungire inama. Mfite umusore dukunda tumaranye imyaka ine turabana ariko ntago byememewe (...)
Singishyukwa kandi narabyaye mfite abana babiri- Ubu nkore iki?
Ndagisha inama ndi umugabo ndubatse mfite abana babiri nabonye mukunda kugira inama abantu batandukanye cyane cyane mu nkuru z’urukundo mwandika. None ndashaka mumbwire icyo nakora ku kibazo nahuye nacyo muri iyi (...)


c: text/html

text:
Ifoto y’uyu mwana yacicikanye ku mbuga nkoranyambaga igaragaza isura ya Kigali Convention Center na Radisson Blu ndetse n’ibice biyikikije mu gihangano yakoze mu ibumba, ubuyobozi bw’iyi hoteli bwahise butangaza ko bwifuza kumubona.
Nyuma yo gushakisha uko bwavugana n’ababyeyi be, ku wa 9 Nyakanga 2017, we n’umuryango we bahawe amahirwe yo kuzasura Kigali Convention Center bakanakirirwamo.
Bazatemberezwa ibice byose bigize iyi nyubako, bahure n’itsinda ry’abakozi bayo banakirizwe amafunguro atangwa n’iyi hoteli ku Cyumweru.
Uyu Gisa w’imyaka 14 yiga mu mwaka wa Gatanu mu Ishuri ribanza rya Rugando ku Kimihurura, umuryango we ukaba utuye mu Mudugudu wa Gasasa, Akagari ka Rugando, mu Murenge wa Kimihurura hepfo gato na Camp GP.
Mvunabandi Gakwisi se wa Gisa aherutse gutangariza IGIHE ko uyu mwana yakuranye impano yo gushushanya no gushaka kumenya ibintu byinshi.
Yagize ati “Impano yo gushushanya yatangiye kuyigaragaza akiri muto cyane. Ni umwana ugira amatsiko menshi, ukunda kumenya no kubaza kuri buri kintu. Rimwe na rimwe iyo yagiye mu mamurikagurisha araza agashushanya ibyo yahabonye akoresheje ibumba.”
Impano y’uyu mwana itangarirwa n’umuhisi n’umugenzi bitewe n’ubuhanga agaragaza mu kwigana. Se ati “ Byaranshimishije cyane kubona iyi nyubako yayishushanyije, asanzwe akora n’ibindi bishushanyo abanyeshuri benshi bakaza kubireba, bakanabyishimira. Ibi bihangano kuko biba bikoze mu ibumba kandi nta wundi murimo byashyiriweho iyo bimaze igihe bihita bisaza.”
Inkuru bifitanye isano: Gisa w’imyaka 14 yakoze ishusho ya Kigali Convention Center yifashishije ibumba

robotstxt: allowed

filter: keep


text:
Uko byamera kose, buri wese agira ikintu cyangwa umuntu yiyeguriye. Niba utariyeguriye Imana, uziyegurira ibitekerezo cyangwa ibyifuzo by’abandi, uziyegurira amafaranga, cyangwa ubusharire, ubwoba, kwiyemera kwawe, amarari y’uburyo bwose cyangwa kamere yawe. Waremewe kuramya Imana, nutayiramya uziremera ibindi (bigirwamana) uzegurira uzuzima bwawe.
Ufite umudendezo wo kwihitiramo ibyo wiyegurira, ariko ntabwo ufite umudendezo wo kwirinda ingaruka z’uko uhitamo. E. Stanley Jones yaravuze ngo “ iyo utiyeguriye Kristo, uba wiyeguriye ubuzima bw’akajagari.”
Kwitanga ukiyegueira Imana si bwo buryo bwiza bwo kubaho, ahubwo ni bwo buryo bwonyine bwo kugira ubuzima nyabuzima. Nta yindi nzira uzabona. Ibindi abantu bagerageza bijyana mu mibabaro, kwicuza no kwizanira akaga.
“…mwitange mwihe Imana nk’abazuke, n’ingingo zanyu muzihe Imana kuba intwaro zo gukiranuka.” Abaroma 6:13
Pastor Rick Warren.


text:
Iyo uyu musemburo udakora neza, bikomerera umubiri kunyunyuza isukari ndetse bigatera ikibazo cyo mu mikaya, mu binure no mu mwijima, kuko aha hose hakenera isukari ngo hakore neza.
Kugira Insuline idahagije mu gihe kirekire bishobora kongera ingano y’isukari mu maraso maze bikangiza uturemangingo fatizo tw’umubiri. Ibi kandi bishobora no gutera diyabete yo mu rwego rwa kabiri.
Medicalnewstoday itangaza ko ku bantu uyu musemburo udakora neza bavurwa nk’abagiye kurwara diyabete (Prediabetes). Aba kandi bahora bakeneye igenzura rihoraho mu rwego rwo kumenya niba iyi ndwara itongera ubukana mu mibiri yabo.
Imirire n’uko abantu bahitamo kubaho bishobora kongera ibyago byo gutuma uyu musemburo udakora neza gusa abahanga bagaragaza ko gukora impinduka mu mirire bishobora kugabanya kudakora neza k’uyu musemburo ndetse n’ibyago byo kurwara diyabete n’ibindi bibazo biyishamikiyeho bigacyendera.
Abajyanama mu by’imirire batangaza ko gufata ibyo kurya bikomoka ku bimera biherekejwe n’imbuto n’amavuta ya Elayo, amafi, inyama z’inkoko n’ibikomoka ku mata bigomba kuza ku isonga. Bagira inama gukoresha inyama n’inzoga nke nyuma yo gufata amafunguro mu rwego rwo kugabanya ibi byago.
Bimwe mu byo kurya wakwifashisha
Abantu bafite ikibazo cyo kutagira insuline ihagije cyangwa abashaka kucyirinda bagirwa inama yo gukoresha ibyo kurya bikungahaye ku myunyungungu nka Calcium, magnesium na potassium ndetse n’ibindi birimo fibre.
Mubyo wakoresha harimo imboga zitarimo uburyohere nka chou-fleur na poivrons, ibiribwa bifite fibre nk’ibishyimbo by’ibitonore, ibijumba, ibinyampeke, ibikize kuri protéines nk’ibishyimbo byumye amagi n’ubunyobwa ndetse n’amazi ahagije.
Ibyo kurya wakwirinda
Abahanga mu by’ubuzima batanga inama yo kwirinda ibinyobwa birimo isukari zo mu ruganda nka soda, imitobe yongereyemo isukari, ibinyobwa bisembuye byose, ibihaza n’ibikoro, ibyo kurya bifunitse mu makarito byongerwamo ibibirinda gusaza vuba, za bonbon, chocolat, ibiribwa bikaranze bikwiriye kugabanywa ndetse n’ibirimo ibinure kubera ko ibi biribwa byose biri ku rutonde rw’ibyongera ingano y’isukari mu mubiri.
Gukoresha ibi biribwa byose byavuzwe haruguru birashoboka kandi ugakomeza ukagira umusemburo ukora neza bitewe n’umubiri w’umuntu. Hari igihe habaho irengayobora, ariko urufunguzo rwa byose ni ukwirinda ugahitamo gukoresha iby’ingirakamaro ndetse ugakora imyitozo ya buri munsi, na yo irafasha cyane.
Izi mpinduka zafasha kurinda indwara z’umutima, diyabete yo mu rwego rwa kabiri n’ibindi bibazo by’ubuzima bitandukanye.
Abashakashatsi bavugako ibi bibazo by’imirire bishobora guturuka mu ihererekanyamurage ariko imibereho y’abantu na yo ishobora kubagiraho ingaruka.
Imibare yatangajwe na Loni mu 2011 yagaragaje ko miliyoni 350 z’abantu ku Isi barwaye diyabete na ho abagera miliyoni 3.4 bakaba bahitanwa na yo buri mwaka. Ishami rya Loni ryita ku buzima (WHO) ritangaza ko hatagize igikorwa ngo abantu bahindure imibereho mu bijyanye n’imirire yabo, 10% by’abatuye isi bazaba barwaye diyabete mu 2035.


text:
Mureke abo bose bayobya abantu b'Imana mu minsi y'icirwa ry'imanza bazambikwa insyo mu majosi..Yesu aza mu isi yari Imana .kuko Imana ntabwo twayibona uko isa kubera i yaha ngo tubeho niyo mpamvu yigaragaje nk'umuntu.Yesu yambwiye Satani ati mva imbere satani ntukagerageze Imana yawe...ubwo ndabwira abatemera ko ari Imana. SINZI niba abandika bumba ijambo isugi?nonese wamara kubyara ugahinduka isugi gute?nonese Biblia ko ivuga benenyina wa Yesu ni gute abagatulika bahumiriza bakabeshya..ariko bose bazasarura ibyo babibye.Bana b'Imana mukomere mu mitima yanyu mwizere Uwiteka kugeza ku mperuka.Yesu yaranesheje natwe tuzanesha..
sehene Mark - 17/08/2017 saa 12:55


text:
Rusizi: Ba gitifu 26 beguye ku mirimo yabo bahita bivumbura banga kurya
Mu masaha y’amanywa yo kuri uyu wa Kabiri tariki 10 Mutarama 2017, abanyamabanga Nshingwabikorwa b’utugari 26 two mu mirenge itandukanye igize akarere ka Rusizi mu Ntara y’Uburengerazuba, basabwe n’ubuyobozi bubakuriye kwandika amabaruwa basezera ku kazi kabo, bahita bivumbura banga kurya ibyo bari bateguriwe.
Hashize iminsi hirya no hino mu gihugu, Abanyamabanga Nshingwabikorwa bakurwa ku kazi kabo bamwe bakemeza ko begujwe ku gahato ariko ubuyobozi bw’uturere bwo bukemeza ko baba banditse amabaruwa bisabira kwegura ku bushake kubera impamvu zabo bwite, akarere ka Rusizi kakaba ari ko kari kagezweho kuri uyu wa Kabiri.
Bamwe mu banyamabanga Nshingwabikorwa b’utugari begujwe muri aka karere, babwiye umunyamakuru wa Ukwezi.com uri i Rusizi ko bahamagajwe bose mu nama yagombaga kubera ahazwi nko kuri “Pastoral” hasanzwe habera inama, hanyuma bahagera abagera kuri 26 bakaza kumenyeshwa ko bagomba kwandika amabaruwa asezera.
Bamwe mu basabwe kwegura bakanabikora, bahise bivumbura banga kurya amafunguro ya saa sita bari bateganyirijwe hamwe n’abandi, bahita bikubura baritahira. Bamwe muri aba bavuga ko babwiwe ko hari amakosa bagiye bakora mu kazi bityo bakaba badashobora gukomeza kwihanganirwa, gusa hari abavuga ko batari baranigeze bandikirwa amabaruwa abihanangiriza.
Twagerageje kuvunana na Harerimana Frederic uyobora akarere ka Rusizi ku murongo wa telefone ariko ntibyadukundiye, tukaza kubagezaho icyo abivugaho mu gihe tuza kuba twamaze kuvugana.
Ukwezi.com


text:
Igikorwa cyahariwe ukwezi k'ubukangurambaga mu kwishyura amahoro y'ubukode bw'ubutaka umwaka wa 2017, mu Karere ka Kicukiro kuba 21/11 kugeza 21/12/2017, cyatangirijwe mu murenge wa Kanombe Akagali ka Kabeza.
Cyayobowe na Vice Mayor ushinzwe Imibereho myiza y'abaturage mmu Karere ari kumwe na Deputy Commissioner wa RRA na ba ES bose b'Imirenge, PSF n'abandi bafatanya bikorwa mu kwakira imisoro n'amahoro. Hatanzwe kandi na Certificat z’ishimwe ku basora 10 bitwaye neza mu kwishyurira ubutaka bwabo.


text:
Kinyarwanda Resources
Many ministries, churches, schools and individuals around the world translate Third Millennium Ministries' materials into their own languages. Sometimes they provide us with copies of those translations so that we can share them with others.
Kubaka Tewolojiya Yawe
(Building Your Theology)
- Isomo Rya 1: Tewolojiya Ni Iki? (Lesson 1: What is Theology?)
Word
Kubaka Tewolojiya Itunganijwe
(Building Systematic Theology)
- Isomo Rya 1: Tewolojiya Itunganijwe Ni Iki? (Lesson 1: What is Systematic Theology?)
Word
Kubaka Tewolojiya Ishingiye kuri Bibliya
(Building Biblical Theology)
- Isomo Rya 1: Tewolojiya Ya Bibliya Ni Iki? (Lesson 1: What is Biblical Theology?)
Word
- Isomo Rya 2: Ihuzabihe Ry’ibivugwa Mu Isezerano Rya Kera (Lesson 2: Technical Terms in Systematics)
Word
- Isomo Rya 3: Imyagukire Y’inyigisho Zo Mu Isezerano Rya Kera (Lesson 3: Propositions in Systematics)
Word
Amateka Yabanje
(The Primeval History)
- Isomo Rya 1: Isi Itagira Inenge (Lesson 1: A Perfect World)
Word
- Isomo Rya 2: Paradiso Yabuze & Yabonetse (Lesson 2: Paradise Lost & Found)
Word
- Isomo Rya 3: Isi y’Umuvurungano (Lesson 3: A World of Violence)
Word
- Isomo Rya 4: Icyerekezo Nyacyo (Lesson 4: The Right Direction)
Word
Umubyeyi Aburahamu
(Father Abraham)
- Isomo Rya 1: Ubuzima bw’Aburahamu: Imiterere n’ibirigize (Lesson 1: The Life of Abraham: Structure and Content)
Word
- Isomo Rya 2: Ubuzima bw’Aburahamu: Igisobanuro cy’umwimerere (Lesson 2: The Life of Abraham: Original Meaning)
Word
- Isomo Rya 3: Ubuzima bw’Aburahamu: Icyo butwigisha muri iki gihe (Lesson 3: The Life of Abraham: Modern Application)
Word
Yaduhaye Abahanuzi
(He Gave Us Prophets)
- Isomo Rya 1: Iby’ Ingenzi mu Gusobanura Ibyanditswe (Lesson 1: Essential Hermeneutical Perspectives)
Word
- Isomo Rya 2: Umurimo w’Umuhanuzi (Lesson 2: A Prophet’s Job)
Word
- Isomo Rya 3: Abantu b’ Isezerano (Lesson 3: The People of the Covenant)
Word
- Isomo Rya 4: Ibishyigikiye Amasezerano (Lesson 4: Dynamics of the Covenant)
Word
- Isomo Rya 5: Gusesengura Ubuhanuzi Dushingiye Ku Mateka (Lesson 5: Historical Analysis of Prophecy)
Word
- Isomo Rya 6: Gusesengura Ubuhanuzi Dushingiye ku Myandikire (Lesson 6: Literary Analysis of the Prophets)
Word
- Isomo Rya 7: Umugambi wo Kuvuga Ibizaba (Lesson 7: The Purpose of Predictions)
Word
- Isomo Rya 8: Kuvumbura Iby’ibihe by’Imperuka (Lesson 8: Unfolding Eschatology)
Word
Gufata Ibyemezo Bishingiye Kuri Bibiliya (Making Biblical Decisions)
- Isomo Rya 1: Imyitwarire Mu Byanditswe (Lesson 1: Ethics in Scripture)
Word
- Isomo Rya 2: Imyumvire y’Ibikwiriye: Imana n’Ijambo Ryayo (Lesson 2: The Normative Perspective: God and His Word)
Word
- Isomo Rya 3: Imyumvire y’Ibikwiriye: Ibiranga Ibyanditswe Byera (Lesson 3: The Normative Perspective: The Attributes of Scripture )
Word
Igitabo cy’Ibyakozwe n’Intumwa
(The Book of Acts)
- Isomo Rya 1: Inkomoko y’Ibyakozwe n’Intumwa (Lesson 1: The Background of Acts)
Word
- Isomo Rya 2: Imiterere n’ibirimo (Lesson 2: The Structure and Content of Acts)
Word
Inzandiko za Pawulo yandikiye mu Buroko
(Paul's Prison Epistles)
- Isomo Rya 1: Ugufungwa kwa Pawulo (Lesson 1: Paul's Imprisonment)
Word
- Isomo Rya 2: Pawulo n’Abakolosayi (Lesson 2: Paul and the Colossians)
Word
- Isomo Rya 3: Pawulo n’Abefeso (Lesson 3: Paul and the Ephesians)
Word
- Isomo Rya 4: Pawulo na Filemoni (Lesson 4: Paul and Philemon)
Word
- Isomo Rya 5: Pawulo n’Abafilipi (Lesson 5: Paul and the Philippians)
Word


text:
Rusizi: Abayobozi b’inzego z’ibanze barasabwa gukemura ibibazo by’abaturage batarasiragira
Abayobozi b’inzego z’ibanze mu karere ka Rusizi barasabwa gushyira imbaraga  mu gukemura ibibazo by’abaturage badasiragiye igihe kirekire dore ko n’ibyo bibazo baba barabigejejweho na banyirabyo hakiri kare, ibyo ni ibyasabwe na Guverineri w’intara y’UBurengerazuba Mukandasira Caritas mu nama yamuhuje n’abayobozi batandukanye b’inzego z’ibanze barimo Komite Nyobozi.
Guverineri Mukandasira  yavuze ko iyi nama nyungurana bitekerezo ihoraho, ibaho igamije gukurikirana ikemurwa ry’ibibazo by’abaturage , kubaka ubushobozi bw’abakozi hagamijwe gutanga serivisi nziza ndetse no kurebera hamwe uko gahunda zitandukanye zigezwa ku baturage n’impinduka zibageraho ahanini akaba ari muri urwo rwego iyi nama yibanze kuri serivisi abayobozi baha abaturage zitaranoga neza aho guverineri yasabye abayobozi kwirinda guheza abaturage mu nzira baje gukemuza ibibazo buri munsi kuko hari aho usanga abaturage baza inshuro gukemuza ikibazo kimwe bagahora mu nzira kandi nyamara abayobozi bazi ikibazo cyabo
Guverineri w’intara y’uburengerazuba Mukandasira Caritas muri iyi nama yongeye kugaruka ku mikorere mibi yagiye igaragara muri VUP nka gahunda yashyizweho igamije gukura abatishoboye mu bukene ariko muri aka karere ka Rusizi bikaba byaragaragaye ko amafaranga ya VUP yagiye ahabwa abishoboye kandi nyamara abatishoboye bagihari , aha umuyobozi w’intara akaba yasabye ko abayahawe bishoboye bagomba kuyagarura vuba agahabwa abatishoboye.
Iki kibazo cy’imikoreshereze idahwitse y’amafaranga ya VUP guverineri w’intara y’uburengerazuba ubwo yaherukaka muri aka karere ka Rusizi mubyumweru bibiri bishize mu murenge wa Bweyeye yasabye ubuyobozi bw’akarere gukurikirana abayobozi bagaragajwe n’abaturage bavuga ko bikubiye umutungo wa VUP bakawigabagabanya ni muri urwo rwego twifuje kumubaza aho icyo kibazo kigeze adutangariza ko mubugenzuzi bwakozwe bwagararaje ko habayeho uburangare kumicungire yayo mafaranga avugako ababikoze bazashyikirizwa inzego zibishinzwe
Guverineri w’intara y’uburengerazuba yavuze ko Kugirango igihugu gitere imbere ari uko kigomba kurangwa n’imiyoborere myiza akaba ari muri urwo rwego guverineri w’intara y’uburengerazuba yasabye buri muyobozi gushyira imbaraga munshingano ze yubahiriza gushyira mubikorwa gahunda zimureba.


text:
Muri rusange, abagore baba bafite amahirwe atarenze 20% yo gusama mu gihe cy’ukwezi kwabo. Kutamenya igihe nyacyo n’uburyo bufasha mu kongera uburumbuke, bituma bamwe mu bagore babura urubyaro.
Nk’uko bitangazwa na Doctissimo.fr, ngo hari inama zimwe na zimwe umuntu yakurikiza mu kuzamura uburumbuke, mu gihe yifuza gusama.
Abantu benshi bagira ngo kuri ubu uburumbuke bwaragabanutse kurusha mu gihe cy’abakurambere bacu. Nyamara, ibyo tubamo no kutabasha kwihangana ni byo bituma abashakanye b’ubu bakunze guhura n’ibibazo by’uburumbuke buri hasi.
Gusa ngo hari inama wakurikiza ukazamura uburumbuke bwawe.
Kwihangana
Mu gihi umwaka utarashira umuntu akora imibonano mpuzabitsina mu buryo buhoraho, ntacyo biba bimaze kujya kwivuza ibibazo by’ubugumba. Kwihanganira igihe ni ingenzi mu rwego rwo kuzamura uburumbuke bwawe.
Gukora imibonano mpuzabitsina kenshi
Gukora imibonano mpuzabitsina kenshi byongera amahirwe yo gusama. Ubusanzwe, intanga ngabo zishobora kubaho mu gihe cy’amasaha 72, kuva igihe zigereye mu myanya myibarukiro y’umugore.
Kugabanya indyo inanura cyane
Abagore bihata indyo irimo ibinyamavuta bike cyane ntibabyibuha cyane, ariko na none bishobora gutuma imisemburo y’uburumbuke igabanuka. Niba wifuza kunanuka, bikore mu mezi ya mbere y’uko ugerageza gusama.
Kurya indyo yuzuye kandi ku gihe
Gusimbuka kurya, kurya indyo irimo isukari nyinshi si byiza ku mubiri wawe, si na byiza ku burumbuke. Ubwiyongere bw’isukari mu maraso butuma harekurwa umusemburo witwa adrenaline urwanya progesterone, umusemburo utegura nyababyeyi ngo yakire umwana.
Rinda ubushyuhe umugabo wawe
Gira inama umugabo wawe ajye yambara amapantaro amurekuye, cyane cyane akoze muri cotton. Ngo amapantaro afashe abyara ubushyuhe ahagana mu myanya myibarukiro y’umugabo no mu dusabo tw’intanga, bigatuma zangirika kubera kubura umwuka.
Guhitamo igihe cyiza
Burya ngo ibihe by’uburumbuke byiyongera cyangwa se bikagabanuka bitewe n’ibihe bitandukanye by’umwaka. Umubare w’intanga ngabo wiyongera cyane mu ntangiriro z’umuhindo kugera mu mpera z’urugaryi, na ho umuvuduko wazo uba uri hejuru mu mpera z’Icyi kugeza mu ntangiriro z’urugaryi.
Ngo bivuze ko igihe cyiza cyo gusama ari intangiriro z’itumba. Muri kino gihe, abashakanye bashaka kubyara bagerageza gukora imibonano mpuzabitsina ku bwinshi.
Uritondere imiti igabanya ububabare
Imiti imwe n’imwe igabanya ububabare igira ingaruka ku misemburo imwe n’imwe itunganya nyababyeyi. Mu gihe umugore ashaka kubyara, agirwa inama yo kureka gufata iyo miti mu gihe cy’uburumbuke.
Kureka kunywa itabi
N’ubwo hari abagore bazi ko kunywa itabi batwite ari bibi, benshi ntibazi ko rinagabanya amahirwe yo gusama. Yaba ku mugabo cyangwa se ku mugore, itabi rigira ingaruka mbi ku burumbuke. Inyigo ya vuba yagaragaje ko uburumbuke bw’umugore unywa itabi bugabanukaho 30% ugereranyije n’utarinywa.
Ngo uwo mubare urushaho kuzamuka iyo n’umugabo anywa itabi.
Gufata alcool nkeya
Kunywa alcool nyinshi byangiriza uburumbuke bw’umuntu, bikanagira ingaruka mbi ku mwana uri mu nda.
Gufata ikawa nkeya
Kunywa ikawa nyinshi bishobora kugabanya amahirwe yawe yo gusama. Ibyo biterwa n’uko Cafeine iba mu ikawa ari umwanzi ushobora kwangiriza ubushobozi bwawe bwo gusama.


text:
Ni igitekerezo bagize nyuma y’igihe kirekire batagira aho bivuriza, bagahura n’ibibazo byo gutegesha amafaranga menshi bagana ibitaro bya Kirehe ababuze amikoro bakarembera mu ngo.
Bagize igitekerezo cyo kwishyira hamwe bahuza imbaraga batangira umushinga wo kubaka ivuriro rito, nkuko bivugwa n’umwe muri bo Ndorimana Augustin.
Agira ati “Twari tubayeho nabi kwivuza ari ikibazo, twishyira hamwe umuntu agatanga icyo afite bitewe n’ubushobozi bwe. Hari abatangaga amabuye, imicanga, ufite igihumbi akagitanga, bibiri, bitanu none bivuyemo ivuriro ryiza.”
Ndorimana avuga ko bavunikaga mbere yo gutekereza kwiyubakira ivuriro, ubuze amafaranga ategesha akarembera mu nzu.
Ati “Nk’ubu ivuriro byitwa ko ritwegereye ni ikigo nderabuzima cya Nyamugari. Kuva hano ujyayo ni ibihumbi bitatu, kugaruka ni ibindi bitatu kuri moto. Hari abayaburaga bakaba bakwicwa n’uburwayi. “
Mukandutiye Marie Chantal avuga ko abagore batwite bashubijwe, kuko byababeraga ikibazo kujya kwipimisha n’igihe bagiye kubyara.
Ati “Twajyaga duhura n’ibibazo abagore bakabyarira mu nzira,abandi bakarembera mu ngo kubera ko ibitaro n’ibigo nderabuzima biri kure yacu, none twiyujurije ivuriro rifite ibyangombwa byose,twishakiye ibisubizo.”
Iri vuriro rigeze ku musozo rimaze gutwara Miliyoni 35Frw, ariko hasigaye agera kuri Miliyoni 16Frw aba baturage bagomba kwishakamo kugira ngo imirimo isigaye irangire.
Aba baturage bavuga ko bakomeje guhuza imbaraga bashaka amafaranga asigaye bakora n’imiganda, kuko bifuza gutaha ivuriro ryabo ku itariki 25 Werurwe 2017.
Nsengiyumva Jean Damascene, umuyobozi w’akarere wungirije ushinzwe ubukungu, ashima igitekerezo abaturage bagize cyo kwiteza imbere biyubakira ivuriro, abizeza ubufasha bw’akarere mu bikorwa binyuranye birimo amazi n’umuriro.
Iri vuriro rifite ubushobozi bwo gutanga serivisi zirimo ahagenewe abagore batwite n’ababyara, ahagenewe kuvurirwa indwara zinyuranye n’izindi serivisi zimwe na zimwe zitangirwa mu bitaro bikuru.
Ibitekerezo ( 1 )
Ariko se reka nibarize ubundi uturere ntabwo tugira ingengoi yimari buri mwaka,nimba ihari bayikoresha iki mugihe badakora ibikorwa nkibyo bya kijyambere birengera ubuzima bwa baturage. ubundi akarere mungengayimari kabona gahabwamo nikinyejana kumafaranga aba yavuye mu musoro basoresha muri ako karere. bivuge ngo nimba gafite aho gakura imisoro reta ifata kuri uwo musoro wenda ikaba 20% ubundi ikabaha nayangengoyimari basabye, ariko mugihe utabifite urumvako bidashoboka ko wagira ibikorwa nabimwe byakijyambere wa geraho, nko kubaka amashuri amavuriro imihanda ibyo byose nibikorwa bya kijyambere biteza abaturage imbere byanze bikunze abaturage bo mukarere bagomba kugiramo uruhare bagatanga imisoro kugirango babone uko bagera kuri iryo terambere.


text:
Bafite impungenge ko umugezi uzabafungira umuhanda burundu
Abatuye ku rugabano rw’imurenge ya Gashari na Rugabano mu Karere ka Karongi bahangayikishijwe n’umuhanda ubahuza ukomeje kwangizwa n’umugezi wa Makambazi uwuca iruhande.
Uyu mugezi ugenda utwara igice cy’umuhanda ku buryo niba nta gikozwe, mu minsi mike iri mbere nta kinyabiziga kizaba kigishobora kuwucamo.
Amazu awegerewe na yo agenda asatirwa ku buryo bamwe bamaze kuyimukamo batinya ko wabatwara dore ko kugeza ubu umaze gutwara amazu abiri.
Ngayabateranyi Emmanuel, umuturage wo mu Murenge wa Gashari, adutungira agatoki, ati “Aha mureba hahoze amazu abiri uyu mugezi urayatwara, none dore aho ugeze ukukumura umuhanda. Dufite impungenge ko uyu muhanda ushobora kugenda burundu.„
Uwitwa Habimna Jean Marie we agira ati “Ikibazo twakivuze kuva kera, kandi turabona nta kintu na n’ubu gikorwaho, ubuyobozi turabusaba kudufasha uyu muhanda ukubakirwa igikuta. Ubu se mwe murabona mu minsi iri imbere hari uzabasha kuva mu murenge umwe ajya mu wundi!„
Bagwire Esperance, Umuyobozi w’Akarere ka Karongi Wungirije ushinzwe Ubukungu, nyuma yo kwigerera ahari iki kibazo, avuga ko haburaga ukwezi ngo Ikigo cy’Igihugu gishinzwe Ubwikorezi, RTDA, gitangire kugira icyo ikora, ariko kuko ikibazo gikomeye cyane nk’akarere ngo bakaba bagiye kureba ubufasha bwihuse batanga.
Yagize ati “RTDA yatwijeje ko mu mezi abiri izatangira kuwukora, ubu hashize ukwezi, ariko kuko mbonye ikibazo gikomeye amazu yandi agiye kugenda, ndakora ubuvugizi ku Karere ko twaba dukoze urukuta, ubutaka budakomeza kugenda kandi turinde n’umutekano w’aba baturage.„
Ikibazo cy’uyu mugezi kimaze igihe kigera ku mwaka kizwi, ubuyobozi bw’akarere bukemeza ko cyagejejwe mu nzego zitandukanye zirimo MIDMAR na REMA.
Abenshi mu bahanyura ariko batunga agatoki ubucukuzi bw’amabuye y‘agaciro buhakorerwa kuba inyuma y’iyangirika ry’uwo mugezi n’umuhanda.


text:
Polisi ibanze isuzume ko mbere yo kumwica atabanje kumusambanya
Kwihanira ntibyemewe mu Rwanda.Uko bigaragara, ahubwo igikenewe n’ukumenya icyo ari cyo n’uburyo bwo kumufasha.
nukwihangana
Ahaaa!!ISI IGEZE AHARINDIMUKA PE! Birashoboka ko uwo mugabo yaba abifitemo uruhare. polisi ishishoze neza kuko ingo ziki gihe ni amayobera
Ahaaa!!ISI IGEZE AHARINDIMUKA PE! Birashoboka ko uwo mugabo yaba abifitemo uruhare. polisi ishishoze neza kuko ingo ziki gihe ni amayobera
ba kazarusenya ni benshi, uyu mukozi anize nyirabuja none arashaka no gufungisha shebuja amugerekaho icyaha nk’iki!!! namwe mukajyaho mugaca imanza nkaho haricyo mubiziho!!!!! mbere yo kuvuga mujye mubanza mutekereze icyo mugiye kuvuga nicyo mugiye kwandika.
Ariko nyumvira kweli!! Ahaaa isi igeze habi. Bibaye ari umugabo wamwicishije byaba biteye agahinda. Kwiyicira umugore ukiri muto gutyo ukanihindurira abana impfubyi! Yoooo. Ariko rero n’aba mwita abakozi bo mu ngo njye bangeze ahantu. Mureke duhaguruke nk’abitsamuye twige kwikorera nk’uko abanyaburayi babigenza ducike kuri aba bantu sinon bazanatumara.
Buriya uwo mukozi kuva yemera icyaha ni ukumugabanyiriza igihano icyabimuteye ni shebuja ahubwo uwo shebuja ariwe mukurikirana uwo mukozi we mumuhane kuva arikwemera icyaha
fofo nibuziko ikikibazokiriho wagerageje ukabibwira ubuyobozi hakirikare bukakugirinama gusa birababaje.
Birakabije Barebeneza Konabandibabyihishinyuma
abo bicanyi bakanirwe urubakwiye pe!!!!!
Yegoko kunigana se biracyabaho ra,narinziko byashiranye no muri 1994
Iyo nkora maraso koko
Yegoko kunigana se biracyabaho ra,narinziko byashiranye no muri 1994
Iyo nkora maraso koko
Abagabo bubu nibikoko bakunda ibintu kd ntacyo bibamarira uretse gushora mundaya bakica abagore babo
Wasanga nyamara uwo mugabo hari icyo abiziho.Ababishinzwe batohoze neza barebe uburyo yari abanye n,umugabo we.Umugabo iyo abona mubanye nabi ahitamo kukwikiza kugirango mutazagabana imitungo.Nanjye uwo mfite ahora akubita agatoki ku kandi ahubwo munsengere.
Yegoko mana ishobora byose!!!! aka si akumiro koko?! Abagabo bageze n’aho noneho bayobya uburari bigeze aho!!!! ibi niba ari ukuri byaba biteye inkeke n’agahinda. Imana yakire ubugingo bw’iyo nzirakarengane.
Yegoko mana ishobora byose!!!! aka si akumiro koko?! Abagabo bageze n’aho noneho bayobya uburari bigeze aho!!!! ibi niba ari ukuri byaba biteye inkeke n’agahinda. Imana yakire ubugingo bw’iyo nzirakarengane.
Birababaje cyane biteye agahinda ububwicanyi koburikwiyongera.gusa mudukurikiranine mutugezaho amakuru tumenye ibyo uwomukozi avuga niba arukuri cg niba ariwe wamwishe akaba abidhyiramo nabandi.murakoze


text:
Ngororero: Komisiyo y’Igihugu y’Amatora yahuguye abahagarariye amatorero
Komisiyo y’Igihugu y’Amatora ikomeje gutegura inzego zinyuranye ku matora yimirijwe imbere. Uyu munsi hahuguwe abahagarariye amatorero anyuranye akorera mu karere ka Ngororero kubijyanye n’uburere mboneragihugu. Umuyobozi w’akarere wungirije ushinzwe ubukungu Mazimpaka Emmanuel yasabye abahagarariye amadini kugira uruhare rugaragara mu gushishikariza abayoboke bayo kwitabira gahunda za leta zirimo kwimakaza demokarasi binyuze mu miyoborere myiza no mu matora. Yashimiye uruhare rwabo mu iterambere ry’akarere abibutsa ko roho nziza igomba gutura mu mubiri mwiza.
Umukozi w’akarere ushinzwe urubyiruko, umuco na siporo Twayigize Osee watanze amahugurwa ku nsanganyamatsiko igira iti: “ uruhare rw’abanyamadini mu kwimakaza demokarasi n’imiyoborere myiza binyuze mu matora mu Rwanda.†Yahamagariye abayobozi b’amadini kurushaho gukangurura abayoboke babo kurwanya ubujiji n’ubukene kuko ari inzitizi za demokarasi. Ikindi ni uko bagomba kwitabira umurimo wo ntandaro y’ubukire kuko demokarasi irimo ubukene ntiba yuzuye.   Yabasobanuriye amahame ya demokarasi abibutsa ko ubuyobozi bagomba kubuha inyangamugayo zizagira uruhare rugagaragara mu iterambere.
Ikindi ni ukwirinda gutora byo kwikiza nkuko hari aho bijya bigaragara mu madini kuko iyo bigenze bityo abo batoye ntacyo babamarira bityo bikaba ya mvugo ngo demokarasi ni uburyo bwo guha ubuyobozi ibigoryi, biyobora kigoryi kandi bayobora ibigoryi. Abanyamadini basabwe guha agaciro amatora cyane kuko no muri Bibiliya Pawulo yavuze ko ubuyobozi bwose bukomoka ku Mana. Mu kungurana ibitekerezo Ndatimana Patrice wo mw’itorero ry’abangilikani yasabye ko demokarasi yatozwa n’abana bato bagakura bayimakaza. Harindintwari Evariste wo muri AEBR we yifuje ko demokarasi itatandukira amahame y’umuco igihugu kigenderaho bityo ntitumire bunguri ibiva mu mico y’amahanga bisenya uwacu ngo nuko byakataje muri demokarasi.
Nyuma y’amahugurwa habayeho gukorera mu matsinda 3 ku ngingo eshatu arizo; uruhare abanyamadini bagira mu gukangurira abayoboke babo kwitabira amatora, icyakorwa kugirango abanyamadini barusheho kumenya gusobanukirwa uruhare rwabo mu miyoborere myiza binyuze mu matora n’aho inyigisho z’iyobokamana zihuriye n’imiyoborere myiza na demokarasi.
Umuyobozi wa Komisiyoy’Igihugu y’Amatora mu karere ka Ngororero Mukabera Beatrice yasabye abitabiriye amahugurwa ko ibyo bavomye mu mahugurwa bazabigeza ku bayoboke babo kandi abibutsa ko gukundisha abaturage igihugu cyabo atari ugutandukira ku myemerere yabo.


text:
Nyagatare: Benshi mu bafite ubumuga ntibitabiriye amatora
Mu gihe byagaragaye ko umubare w’abafite ubumuga bitabiriye amatora y’inzego zibanze mu Karere ka Nyagatare ari muto cyane, abari muri icyo cyiciro bifuje ko bashyirirwaho uburyo bworoshye bwabafasha kugera aho amatora abera, kugira ngo nabo buzuze inshingano zabo nk’abandi Banyarwanda.
Kimwe n’ahandi mu gihugu, kuri uyu wa mbere abatuye Akarere ka Nyagatare bazindukiye mu gikorwa cy’amatora y’abagize inzego z’ibanze. Ku biro by’itora rya Nyagatare, hari hateraniye abagize Imidugudu ya Nyagatare I, Nyagatare II, Nyagatare III, Mirama I na Mirama II yose igize akagari ka Nyagatare.
Ubwitabire bw’abafite ubumuga kuri ibyo biro by’itora bwari buke ku buryo bugaragarira buri wese.
Uwamungu Laurent, umwe mu bamugariye ku rugamba rwo kubohora igihugu wabashije kwitabira ayo matora, yabwiye IGIHE ko impamvu abafite ubumuga batitabiriye amatora, ahanini byaturutse ku ntera iri hagati y’ahatorerwa n’aho batuye.
Uwamungu ati “Reba nkanjye ntuye Mirama II, kuvayo kugera Nyagatare ni ibirometero birenga bitanu, ku muntu ufite ubumuga bw’ingingo ntiyahagenda n’amaguru, nanjye naje kuko nabonye rifuti ya moto naho ubundi simba naje."
Uwamungu kandi anavuga ko mu myaka ibiri ishize abafite ubumuga mu Karere ka Nyagatare bari barashyiriweho uburyo bwo kugera aho ibikorwa nk’ibi by’amatora cyangwa inama z’abaturage byaberaga, ngo hari imodoka y’Akarere yajyaga kubafata hirya no hino aho batuye ikabageza aho bene ibi bikorwa byabereye ariko nyuma ngo yaje guhagarikwa mu buryo batazi.
Bakaba bifuza ko iyo modoka yasubizwaho cyangwa bagashakirwa ubundi buryo bubafasha kugera aho abandi bateraniye kugira ngo barusheho kwiyumva mu bikorwa by’iterambere ry’igihugu ndetse buzuze inshingano zabo nk’abandi Banyarwanda.
Mu gushaka kumenya uko icyo cyifuzo cyashyirwa mu bikorwa, ushinzwe ibikorwa by’amatora mu Turere twa Gatsibo na Nyagatare, Gatete Enock yavuze ko ibiro by’itora byashyizweho n’Utugari ku bufatanye n’Imirenge kandi ngo aho zashyizwe ni ahoroheye abaturage.
Kuwa 08 Gashyantare, hatowe Komite z’Imidugudu n’abazihagarariye mu Tugari ndetse n’ibyiciro byihariye. Muri rusange amatora y’inzego z’ibanze mu Karere ka Nyagatare yagenze neza, ku biro by’itora bigera ku 106.
Mu gihe mu batowe harimo n’abahagarariye abafite ubumuga, ntawabura kwibaza ingano y’icyizere abari muri icyo cyiciro bafitiye ababahagarariye kandi batabashije kugira uruhare mu kubitorera.
IGIHE


text:
Uyu mubyeyi uvuka mu Majyepfo y’igihugu ahahoze hitwa Gikongoro, yabigarutseho mu buhamya yatanze ku Itorero ry’Abadiventiste b’Umunsi wa Karindwi basengera ku rusengero rwa Kigali Bilingual Church i Remera tariki ya 8 Mata 2017, ubwo iri torero ryari mu gikorwa cyo kwibuka ku nshuro ya 23 Jenoside yakorewe Abatutsi mu 1994, bunatambuka kuri Radio Ijwi ry’Ibyiringiro.
Imbere y’imbaga y’abakirisitu, Mukankusi yashimye Imana avuga ko nawe atazi uburyo yarokotse bitewe n’ibihe bikomeye yanyuzemo, agaragaza ubunyamaswa bwaranze Interahamwe zica n’abana.
Mukankusi niwe warokotse mu muryango mugari yari yarashatsemo uvukamo abantu icyenda kandi bari bubatse bafite abagore n’abana benshi.
Urugendo rwa Mukankusi muri Jenoside
Mukankusi avuga ko ubwo Jenoside yabaga mu 1994 yari afite umugabo n’abana batatu harimo n’uwo yonsaga. Icyo gihe bari batuye hafi y’Umujyi wa Gikongoro.
Ubwo hari ku Cyumweru nyuma y’ihanuka ry’indege ya Habyarimana wari Perezida, ngo aho yasengeraga bababwiye ko Satani yamanutse kandi ko hari ubwoko buhigwa gusa ngo babasabye ko uwo bari bushake kwica atagomba kubarwanya ahubwo akwiriye gutega umusaya bagakora ibyabo kuko araba yiyambukiye Yorodani.
Ntibyatinze kuko mu ijoro ryakurikiyeho abagabo bose bo mu muryango wabo baje bakabajyana bababeshya ko bagiye ku irondo ariko akaba ari nta numwe wagarutse.
Ati “Ubwo nari mvuye kubaza abandi bagore niba abagabo babo batashye, nicaye ku muryango ntangira konsa umwana ako kanya igitero cyaraje, bahita binjira mu iduka, najye nyura mu cyanzu ntangira kwihisha.”
Yihishe ku muturanyi we yari asanzwe agirira neza, ndetse niwe wanamuzaniye abana be babiri bari barimo gukina ubwo yacikaga igitero cyari kije iwe.
Ati “ Yaduhishe munsi y’urutara, aho bazirikaga ihene, njyewe n’abana banjye twarahabaye ariko ntiyatugaburiraga, nageze aho abana banjye nkajya mbaha amahunguru y’ihene ngo byibura bagire ngo ni ibishyimbo. Icyo kintu gihora kingarukamo, amahurunguru nayaherezaga umwana akayacira ariko abana ntibarize ntibatatse.”
Avuga ko bitewe n’uko aho bari bihishe umugabo waho yari mu nterahamwe ngo byatumaga atarenganya uwo mugore kuko wenda yabaga yabuze uko agira.
Baje kuhirukanwa
Ati “Umugabo wo muri urwo rugo rimwe atahutse yavuze ko ucumbikiye Abatutsi azicanwa nabo, wa mugore yacunze umugabo adahari aratubwira ati mujyende ataza kubica. Naraye mu masaka n’abana banjye iminsi itari mike, rimwe umugore araza arambona ajya kuduhururiza.”
Nyuma yo guhururizwa, bahise biruka umwana umwe aramukurikira, undi anyura indi nzira agwa mu gitero bahita bamwica.
Ati “ Abandi twarakomeje turajyana tugeze mu ishyamba umwana umwe mukuru witwaga Emmanuel bamukubise igiti kirimo imisumari ahita apfa .Uwo nonsaga baramunyambuye nawe baca igiti gito, barakimukubita arapfa. Bahise bacukura akantu gatoya babashyiramo. Narababwiye ngo nanjye nimunyice baranga, abandi bagiye kunyica hari umugore wanze ko bamunyicira mu maso kandi atwite maze anjyana iwe.”
Nubwo babishe areba, yaraye adasinziriye bucya asubirayo kureba koko niba abana be bapfuye. Asanze bapfuye ahita aba nk’umurwayi wo mu mutwe, atangira kugenda asaba nawe uwamwica.
Ati “Nahuraga n’Interahamwe meze nk’umusazi, nkababwira nti nimunyice. Abantu nabonaga bahungira ku Gikongoro, njyewe nkabwira interahamwe nti nimunyice, bakanga, nashatse urupfu ndarubura.”
Hari uwo nabwiye ngo anyice ati “ Nishe i Simbi, nica i Karama, nishe n’impinja ariko wowe sinkwica uzapfa nabi, mbura numwe unyica.”
Yararanye n’inzoka ntiyamurya
Mukankusi ngo yageze ubwo yihisha ahantu mu gishanga mu miseke kandi yari aziko haba inzoka y’inkazi ariko ntiyamurya.
Ati “Nari nziko haba inzoka y’impiri ariko numvaga ntacyo bimbwiye, rimwe rero ari nijoro hariho ukwezi mbona ikintu iruhande rwanjye kirizingura, cyari iruhande rw’umunyinya nabaga negamyeho maze kirasama, nigira hirya gato ndagihunga.”
Yagiye Uganda ahunga gukomeza kwitwa Umututsi
Avuga ko gukomeza gushaka kumva icyatuma ataba Umututsi, hari umuntu wamujyanye Uganda akamubeshya kuzamugeza no muri Canada kuko yumvaga yajya ahantu atazigera amenyekana ko ari uwo muri ubwo bwoko bwahigwaga.
Avuga ko uwamujyanye yanagerageje kumucuruza ngo ajye yinjiza amafaranga babeho ariko Mukankusi akamutsembera.
Ati “Uwo twabanaga yarambwiye ati ’uri umugore mwiza kandi uracyari muto, none ikigiye gukurikiraho ndashaka ko wajya ujya gukorera amafaranga, ukararana n’abanyamahanga. Ijoro rimwe uzajya uhabwa imitwaro 150 (amafaranga yakoreshwaga muri Uganda). Naramutsembeye mvuga ko nashatse ndi muto kandi ko nta wundi muntu nigeze ndyamana nawe uretse umugabo wanjye, ahita anyirukana.”
Yagerageje kwiyahura
Mukankusi avuga ko inkweto zamusaziyeho ariko ntiyananirwa, akajya arara agenda bukamukeraho. Umunsi umwe yigiriye inama yo kujya ku Kiyaga cya Victoria ku mupaka wa Uganda na Sudani, ashaka kwiyahura.
Ati “Intara zose zo muri Uganda narazigenze, nageze ku Kiyaga cya Victoria ngiye kwiyahura, igihe nari mpumirije nshaka kwinagamo, numvise ijwi riri mu muyaga rivuga ngo nzakugirira neza. Nahise ngira ubwoba ngenda nsubira inyuma, sinakwiyahura.”
“ Uko kuzerera kose, ni ingaruka za Jenoside yakorewe Abatutsi mbishinja, niyo yatumye mpinduka inzererezi nari umubyeyi wari ufite urugo.”
Nubwo yanyuze muri iyo nzira y’umusaraba, ashimira Imana ko ubuzima bukomeje mu gihugu gitekanye.


text:
1
ariko uziko niyo ukoze ikintu utarakize mu ishuri ugeraho ukakimenya.kwiga si mu ishuri gusa ariko abanyamakuru b'igihe sinzi igihe muzabera abanyamwunga buriya se tariki 25 Werurwe wanditse ni muwuhe mwaka?ubundi se iyi nkuru wayihibye cg uyifiteye isoko?nuko ntayandi mahitamo dufite nyine tuzajya dupfa gusoma amafuti yanyu.
Gigi uvuze ukuri , ababiteguye bagirango nabo bamenyekane , hahahaaaa , Yewe harabakunda gutakaza umwanya mubidafite umumaro. Ariko bazakuramo akantu da !!!!!
Nanditse ngo nsubize @Gigi! Icyambere cyo, uwo babona nk'ikigoryi ni wowe wenyine. Abantu nkawe baba bafite ipfunwe ry'aho bava, nta kihava bashima. Ku giti cyanjye, n'ubwo ibirori nk'ibi watekereza ko nta mumaro wabyo, bigirira akamaro igihugu kuko byinjiza ifaranga na devise-iyo biteguye neza. Ikindi isura y'igihugu nayo ibyungukiramo, kuko abanyamahanga noneho aho kuvuga ngo "u Rwanda, cya gihugu cyabayemo genocide" noneho bashobora kuvuga bati "...cya gihugu gihiga ibindi mw'iterambere rya IT na social media ku mugabane". Izo nizo ngero ntanze, ariko hari n'undi mumaro wa festivities nk'izi ku gihugu.
Ariko abirabura rwose twaracanganyikiwe pe, ngo ibirori bizahuza abakoresha instagram mu Rwanda? Bakoze se abasoma igihe.com ko byo byarohera amatwi,none se abashinze instagram bazabahemba ko mubasha kwinjiza akayabo ra? Abirabura tugira ubwenge buke cyane ni nayo mpamvu isi yose itwanga dufite abantu batekereza macuri,wari wumva ibirori nkibyo biba muri Asia? Wari wumva abachinese bahura ngo basabane kuko bakoresha wechat? Leta yacu ibintu nkibyo ijye ibibuza kuko bituma izindi race zikomeza kudufata nkaho nta bwenge tugira
1


text:
Abakozi b’inzego zibanze bongeye kwibutswa kuba muduce bayobora
Nyuma y’uko minisiteri y’ubutegetsi bw’igihugu igaragaje ko kutaba muduce bayobora bituma abayobozi badakurikirana ibibera mubaturage bashinzwe igihe cyose, yabasabye gutura aho bayobora ariko bamwe ntibabyubahiriza.
Kuwa 19 Ukuboza, 2012 minisitiri w’ubutegetsi bw’igihugu Musoni Protais yongeye kwandikira abayobozi b’intara, uturere n’umujyi wa Kigali abasaba ko abakozi ba leta kgera kurwego rw’akagali bagomba kuba aho bayobora.
Bamwe mubayobozi b’utugari bo mu karere ka Ngororero twaganiriye kuri ayo mabwiriza bahawe bakaba batarashatse ko amazina yabo atangazwa kubera impamvu z’akazi kabo, bavuga ko hari abakorera mu tugari badatuyemo ariko batuye hafi yatwo, kuburyo bashobora gukurikirana ibibera aho bayobora.
Ikibazo gikomeye abafite ingo bavuga ko bafite ni uko amafaranga bahembwa atabasha kuvamo ibyo gutura mutugali twabo bibasaba, nko gukodesha andi mazu, no gutunga ingo ebyiri bityo bakaba basaba iyo minisiteri kubatekerezaho no kutabagereranya n’abayobora imirenge cyangwa abakozi bakora mukarere.
Ikindi aba bayobozi b’utugari ubu bazwi ku izina rya Multiprise ni uko bakorera minisiteri zose ibitandukanye n’iby’abanadi bakozi ba Leta usanga bafite minisiteri bakorera ari imwe, ariko bagahembwa make kurusha abandi.


text:
Mu mashuri yo mu Rwanda ikibazo cy’ireme ry’uburezi gikunze kugarukwaho n’abantu batandukanye aho bamwe bavuga ko rihari abandi bakemeza ko rikiri hasi.
Minisiteri y’Uburezi (MINEDUC) yo yemeza ko kuba abanyeshuri bakora ibizamini bya Leta bagatsindira ku manota yo hejuru ari kimwe mu bishobora kwerekana ko ireme ry’uburezi ryatangiye kuzamuka.
Ibi Umunyamabanga wa Leta muri MINEDUC ushinzwe amashuri abanza n’ayisumbuye, Rwamukwaya Olivier yabivuze ubwo hatangazwaga amanota y’abanyeshuri bakoze ibizamini bya Leta bisoza umwaka wa gatandatu w’amashuri abanza n’icyiciro rusange cy’ amashuri yisumbuye.
Uyu muyobozi yavuze ko ireme ry’uburezi ritareberwa gusa mu mitsindire y’abanyeshuri ariko ikaba kimwe mu birigize.
Yakomeje avuga ko ireme ry’uburezi ari urukomatane rw’ibintu byinshi harimo no kuba ubumenyi umunyeshuri avana mu ishuri hari icyo bumaze ku isoko ry’umurimo.
Yagize ati “ntabwo ireme ry’uburezi ari amanota gusa n’ubwo ari kimwe mu birigaragaza”.
Anasobanura ko kuba aya manota agenda yiyongera uko umwaka utashye na byo biri mu bihamya ko ireme ry’uburezi rirushaho kugenda ritera imbere.
Ku rundi ruhande iyo uganiriye na bamwe mu barimu bigisha mu mashuri abanza n’ayisumbuye bavuga ko hakiri inzira ndende kugira ngo ireme ry’uburezi rigerweho.
Muri bimwe abarimu bavuga, harimo kuba bamwe mu banyeshuri biga mu mashuri abanza batakigira umuhate wo kwiga aho bumva ko batsinda batsindwa mu kizamini cya Leta byanze bikunze bazabona amashuri y’imyaka cumi n’ibiri bazigamo.
Umwarimu wigisha mu ishuri ryisumbuye mu Murenge wa Ruramira mu Karere ka Kayonza wanze ko amazina ye atangazwa ahamya ko kuba imibereho ya mwarimu idahagaze neza bitewe n’umushahara muto bahabwa na byo bishobora kugira ingaruka ku ireme ry’uburezi.
Ni mu gihe abantu batandukanye barimo na sosiyete sivile bahora bemeza ko ireme ry’uburezi ridahagaze neza aho bahamya ko hari umubare munini w’abarangije amashuri ariko ubumenyi bafite ugasanga buri hasi ugereranyije n’isoko ry’umurimo.


text:
Ikigo Iriba ry’Umurage Ndangamuco na Ndangamateka mu Ikoranabuhanga cyakoze filimi ishingiye ku bushakashatsi, ku makimbirane ashingiye ku butaka no ku miyoborere yitwa ‘Butaka Bwanjye, Kubaho Kwanje, Kudahwema Kwanjye.’
Ubu bushakashatsi bwakozwe ku bana b’imfubyi batwarirwa ubutaka na bene wabo, abaturage bahungutse bagasanga ubutaka bwaratijwe abanyamahanga hamwe n’abantu badafite kirengera.
Umuyobozi w’icyo kigo Mugiraneza Assumpta yavuze ko ahanini aba bana b’imfubyi bagenda baribwa n’abantu batari bakwiye kubarya, barimo ba nyirasenge, nyina wabo, bakuru babo hamwe n’abandi bantu bo mu muryango ba hafi.
Amakimbirane ashingiye ku butaka ni ikibazo gihangayikishije benshi, kuko bamwe babitakarizamo ubuzima cyangwa bakarogwa nk’uko abaturage muri iyo filimi babivuga, nk’uko byemezwa na Mugiraneza.
Aba bantu bakozweho ubushakashatsi bavuga ko n’amategeko agenda abakandamiza kandi baba batazi uko babayeho iyo baba.
Assumpta yatanze yatanze urugero rw’abaterankunga bazaga bashaka kubakira nk’abantu barimo guhunguka, maze bakajya nko mu karere runaka aho kugira ngo Leta ishake ahandi hantu ibaha, ahubwo igafata ubutaka bw’umuntu wapfuye ikaba irabutanze.
Assoumpta avuga ko abo bana iyo bamaze gukura bakajya kurega bababwira ko ubwo buyobozi butakiriho, birengagijeko abo bana akenshi baba nta kindi kintu bafite nk’umurage cyangwa undi mutungo basigiwe n’ababyeyi.
Uwahoze ari umuyobozi wa Komisiyo y’igihugu y’ubumwe n’ubwiyunge Dr Jean Baptiste Habyarimana, yavuze ko amategeko afasha abaturage ariko atabuunga, bityo abantu bagakwiye kuzajya bicarana n’abayobozi bakarebera hamwe uburyo bwo gukemura ikibazo hatagombye kuzamo amategeko abakandamiza.
Dr Habyarimana yagize ati “ Amategeko ni meza ariko ntabwo yakagombye gusimbura umuco, kuko atatwunga nk’uko umuco wakatwunze.”
Uretse imfubyi hari n’abandi bariganywa iby’ubutaka bikazana amakimbirane. Nko mu turere duhana imbibi n’ibindi bihugu hari abavuga ko Leta yigeze gutiza ubutaka abanyamahanga, bakageraho bagasubira mu bihugu byabo ariko Leta yarabahaye impapuro z’ubwo butaka yabatije.
Ubu abo banyamahanga basigaye bagaruka kuburana ubwo butaka bavuga ko ari ubwabo.
Umwe mu basaza bari muri iyo filimi avuga ko Abarundi birukanye abanyarwanda mu butaka bari barahawe na Leta y’u Burundi bakanabima n’ibyabo, bo baraza bagakura abaturage mu butaka bumva ko babuhawe birengagije ko babutijwe, bakaza bakabwira ababutujwe nyuma y’uko basubira iwabo ko ari ubwabo , maze bakabura uko bababuranya kuko baba bafite ibyangombwa bahawe n’amategeko.
Yagize ati “Tumaze kubona ko abanyarwanda bavuye i Burundi birukanwe mu butaka kandi bari barabuhawe, bakaza nta kintu bagenewe, bityo Abarundi bizwi ko ari bo koko na bo nta burenganzira bakagombye kugira ku butaka bahawe.”
Abaturage babona iki kibazo cyararenze imipaka, bityo abayobozi bo mu bihugu byombi bagasabwa kwicara bakaganira ku cyakorwa.
Iyi filimi y’ubushakashatsi yatwaye akayabo k’ibihumbi bisaga 100 by’amadorari, ikaba yarakozwe mu gihe cy’imyaka 2 ariko igitekerezo cyo gukora ku by’amakimbirane y’ubutaka bakaba bari bakimaranye imyaka 4.


text:
Akenshi iyo bavuze isosi abantu beshi bumva isosi y’inyama itukura kuko ari yo imenyerewe cyane, n’iyo ugeze mu ma resitora menshi usanga isosi bateguriye abakiriya ari isosi y’inyama itukura rwose isa neza n’ibirungo byinshi ndetse no guhumura bidasigaye.
Nyamara si ukuvuga ko isosi y’inyama ari yo sosi yonyine iryoha. Hari ubundi bwoko bw’amasosi wateka udakoresheje inyama kandi nazo zikaryohera abazirya. Aha rero twavuga nk’isosi yera, iyi na yo iri mu bwoko bw’imasosi wateka, kandi ntibigoye kuko ibiyikoze byose biboneka hano iwacu mu Rwanda ntibinahambaye cyangwa ngo bisabe kuba wajya kubishakira muma alimentations akomeye.
Ibikenewe
Garama 30 z’ amavuta (beurre, butter)
Garama 40 z’ifarini
¼ cya litiro y’amazi
Umunyu
Urusenda
Uko bikorwa
Ufata amavuta ukayashyira mu isafuriya ku muriro uhagije, amavuta yamara gushya ugashyiramo ifarini ugaragura gake gake, ukayireka igahinduka umuhondo w’icyatsi cyumye. Iyo ifarini ihinduye ibara ushyiramo amazi gahoro gahoro unashigisha kugira ngo hatazamo intilimwa(boule) nyinshi, ugashigisha kugeza ubwo bihinduka nk’igikoma.
Aha ntibiba bifashe cyane ugerageza kubifatisha ariko atari cyane, hanyuma ugashyiramo umunyu uringaniye buri wese yashobora kurya ndetse hano n’arusenda rwajyamo (ku barurya) cyangwa ukarushyiriramo kumeza, warangiza ukabireka bikabira cyane. Iyo bihiye rero ufata akayunguruzo ukabiyungurura kugira ngo intilimwa zivemo. Kuyirya igishyushye biba byiza.
icyitonderwa : amavuta asanzwe ntago ariyo akoreshwa, hakoreshwa butter cyangwa beurre ava mu bihugu byo hanze.
Urwego News
Imyororokere
Isosi y’ifarini
Akenshi iyo bavuze isosi abantu beshi bumva isosi y’inyama itukura kuko ari yo imenyerewe cyane, n’iyo ugeze mu ma resitora menshi usanga isosi bateguriye abakiriya ari isosi y’inyama itukura rwose isa neza n’ibirungo byinshi ndetse no guhumura bidasigaye.
Labels: guteka, ifunguro ry'ingenzi, igikoni


text:
Mu kiganiro na Inyarwanda.com, Joseph Uwagaba yahishuye ko muri 2009 yari afite impano yo kuririmba ndetse ngo yakoze indirimbo zigera kuri 12 azijyana kuri Radiyo nk’abandi bahanzi bose,indirimbo ze zakirwa neza n’abanyamakuru,gusa ategereza ko zikinwa araheba, ahita ava gutyo mu muziki.
Ev Uwagaba Caleb ni umusore watangiye kuririmba akiri muro ndetse yanabaye umwe mu bayobozi ba Asaph y’i Rwamagana muri Zion Temple. Yagize ati: Ubwo twaganiraga yagize ati: "Namenye ko ndi umuririmbyi ubwo natangiriye kuririmba kandi nkanayobora indirimbo muri Worship team aho nigaga muri Kagitumba High School ndetse naho nabereye umuyobozi wungirije muri Asaph Zion Temple Rwamagana."
Umuhanzi Papa Emile wahoze akorana na Ev Uwagaba Caleb
Mu mwaka wa 2009 Uwagaba Caleb Joseph yagiye gukora indirimbo ze muri studio yari ikomeye icyo gihe yitwa The Focus production dore ko yahuriyeyo na Dream Boyz na Kitoko nabo baje kuhakorera indirimbo zabo 'Bella'. Uwagaba Caleb yakoze indirimbo zigera kuri 12, azijyana kuri Radiyo ya Gikristo yitwa Authentic izwo nk'iya Gitwaza, barazakira, ariko ategereza ko bazikina araheba. Izo ndirimbo ze ngo zari mu njyana zitandukanye harimo Rnb, Hiphop n’izindi. Nubwo hari amakuru atizewe avuga ko CD yajyanye kuri Radiyo bahise bayivuna kuko bari banze indirimbo ze, Uwagaba yabinyomoje.Yagize ati:
Ndumva ari muri 2009 cyangwa muri 2010, indirimbo nazikoreye muri studio yitwaga The Focus Production icyo gihe ndibuka ko Kitoko na Dream Boyz ari bwo bakoraga indirimbo Bella kuko twasimburanye muri studio imwe. Nari mfite indirimbo 12 zirimo worship Songs, Hip hop n’izindi. Indirimbo nazijyanye kuri Radio Authantic 92.8 muri 2009 nkimara kuzikora. Ntabwo bazivunnye ahubwo ntizakinywe cyangwa gucurangwa sinzi impamvu. Nari nkiri umunyeshuli niga muri secondary nta buryo bufatika nari mfite bwo kuzimenyekanisha nk’uko ubu byoroshye.
Uwagaba Joseph Caleb nyuma yo gusoza kaminuza nta gahunda afite yo gukomeza gukorana na Papa Emile, kuba umuhanzi nabyo ngo ntibishoboka
Ev Uwagaba Caleb twamubajije niba yaba yibuka umunyamakuru wamuteye icyo gikomeye, araruca ararumira, gusa ngo yamaze kumubabarira. Yakomeje avuga ko yaje gusanga kuririmba atariyo mpano akwiriye gukuza cyangwa kwagura ahubwo ngo yivumbuyemo indi mpano yo gufasha abahanzi mu kwagura impano zabo. Yahamije ko adateganya kongera kuba umuhanzi ukundi kubera igikomere yatewe n’abanyamakuru ubwo yabashyiraga indirimbo zigera kuri 12. Yagize ati:
Nasanze kuririmba atari yo mpano nkwiriye gukuza cyangwa kwagura ahubwo hari izindi ziyirusha imbaraga sinteganya kuba umuhanzi uririmba rwose sinabizinutswe ahubwo nabihaye umurongo mugari mfasha abahanzi uko nshoboye kwagura impano zabo ubu nzajya ndirimbira mu rugo (aseka cyane).
Inyarwanda.com twabajije Uwagaba Caleb niba izo ndirimbo akizifite ku buryo uwazishaka yazibona, adutangariza ko indirimbo azifite, gusa ngo nta muntu yaziha kuko zitagezweho bitewe n'igihe zakorewe (muri 2009), ngo keretse asubiye muri studio akazikora neza kandi ngo ibyo ntashobora kubikora. Yagize ati: (Indirimbo) "zirabishye sana cyokoza niba ushaka ko nsubira mu muziki ukambera manager, ndabyemera".
Ku bijyanye no kuba yarahoze ari umujyanama wa Papa Emile ariko magingo aya bakaba batagikorana ndetse uyu musore akaba aherutse gutangariza Inyarwanda ko mu mpera za 2016 yagombaga gufata undi muhanzi asimbuza Papa Emile, twamubajije niba cyari igipindi cyangwa niba hari ukundi yabiteguye, adusubiza muri aya magambo:
Ntabwo byari igipindi ahubwo ninjiye muri event management kandi mbikora bya kinyamwuga bituma ntafata umuhanzi ku giti cye nkuko nabyifuzaga uretse ko nahise mbifatanya n’ishuli umwanya umbana muke urabizi ibikorwa bya music akenshi biba muri weekend kandi mba ndi ku ishuli kuko niga Masters muri Mount Kenya University ariko n’ubundi nzabikora nimpuguka neza. Murakoze.
Uwagaba Caleb yambikwa umudari n'umugore wa Bishop Rugamba
Ev Caleb Uwagaba hamwe na Brian Blessed muri Groove Awards
Ev Uwagaba ngo ntashobora kongera kuba umuhanzi
Ev Uwagaba Caleb (uwa gatatu uhereye iburyo) hamwe na The Worshipers kuri ubu yamaze gusenyuka
Kuri ubu Ev Caleb Uwagaba (uwa mbere uhereye ibumoso) akunze kugaragara cyane mu bikorwa by'urukundo, hano yari kumwe na Patient Bizimana n'abandi babana muri All Gospel Today aho bari bagiye guhemba umuhanzi Dudu T Niyukuri
Ev Uwagaba (iburyo) mu gikorwa cyo gufasha Sheja
Ev Uwagaba Caleb ni umwe mu itsinda ryafashije Adrien Misigaro gutegura igitaramo 'Ntacyonzaba'


text:
Byiringiro Fidele wari Umunyamabanga Nshingwabikorwa w’Akarere ka Gicumbi mu Ntara y’Amajyaruguru, yeguye ku kazi ke ku mugoroba wo kuri uyu wa Kane tariki ya 24 Ugushyingo 2016.
Ni amakuru Ikinyamakuru izubarirashe.rw tumaze guhamirizwa na Mudaheranwa Juvénal, Umuyobozi w’Akarere ka Gicumbi, wemeje ko yakiriye ibaruwa ya Byiringiro isaba ‘guhagarika akazi’.
Meya Mudaheranwa mu kiganiro gitoya n’iki kinyamakuru, yagize ati “Yanditse[Byiringiro] asaba guhagarika akazi; yahagaritse akazi ku mpamvu z’uko ngo agiye gukomeza amasomo.”
Nyir’ubwite, Byiringiro Fidele, asabwe n’umunyamakuru kugira icyo avuga ku bwegure bwe, mu magambo make yagize ati “Eeeh! Waba uretse gato.” ubundi ahita akupa telefoni ye igendanwa.
Gitifu Byiringiro yavugwagaho ibibazo mu mitangire y’amasoko no ‘gusiragiza’ ba rwiyemezamirimo baba baratsindiye amasoko atandukanye mu Karere ka Gicumbi.
Twitter: @Umurengezis


text:
Ameyeri yose akurikira yaba ari ubusa igihe utubahirije ihame rya mbere. Iteka tanga ingufu zawe zose mu kazi. Fata buri munsi wakazi nkaho ariwo munsi wonyine ugomba gukoresha imabaraga zawe zose. Bawiteguye gukora kurenza ibyo abayobozi bari bagutezeho.
Gira imyitwarire myiza: niba uri wamuntu wiyumva ko ugomba kuryama amasaha 8 ku munsi, gerageza ubikore. Niba wumva utagomba gusohokana nabagenzi bawe kubera ko ufite akazi ejo, yisohoka. Imitwarire nyayo niyayindi wiyumvamwo ko ugomba kubahiriza ibitekerezo byawe kabone nubwo hari za gahunda nyinshi zigukikije.
Fata ibyo ukora ko atri ibigeragezo. Mu mwanya wo kugirira bagenzi bawe intugunda, cyangwa se gufata akazi kawe nk’ikibazo, reba ibikugana ubyitwaremo neza kandi bikubere isomo ry’uburyo uzajya ukemura ibibazo. Nubwo waba ufitanye ikibazo nabamwe mubo mukorana, ibuka ko inshingano zawe ari ugukora akazi kawe bivuze ko kwifashisha abandi atari byo byakemura ikibazo. Ntanubwo wazamuka mu ntera igihe umukoresha wawe akuzi nku muntu uhora ivuvuta ku bijyanye na kazi.
Related Posts by Categories


text:
Bamwe mu baturage 40 bo mu murenge wa Simbi bagabiwe inka na bagenzi babo muri baririshimira ko bagiye bagiye guca ukubiri n’imirire mibi, ngo kuko bagiye kuzajya banywa amata.
Izi nka zorojwe abaturage muri gahunda ya Girinka, zatanzwe n’abaturage boroza bagenzi babo mu rwego rwo kwitura izo bari barahawe muri girinka zabyaye. Nkomeje Sylvestre umwe mu bahawe inka avuga ko imibereho ye yari uguca inshuro no kubumba inkono ariko ko nyuma yo kubona inka agiye kwihingira kuko azaba afite ifumbire.
Avuga ko agiye gusezerera imirire mibi by’umwihariko ko azajya anywa amata. Ati “Ubusanzwe ninyweraga amazi n’ikigage rimwe na rimwe nkanywa agakoma k’amasaka, abana banjye bari bafite imirire mibi kubera ubukene ariko niteguye impinduka nanjye nkabaho neza nk’abandi.”
Bagenzi be bahawe inka bavuga ko bagiye kurushaho kwiteza imbere kuko aya matungo azajya abafasha kubona ifumbire bityo ko bizeye umusaruro utubutse.
Ababituye muri iyi gahunda bavuga ko inka zakomotseho izi boroje bagenzi babo zabafashije kwivana mu bukene kuko basigaye bahinga bakeza, bakanywa amata ku buryo batagitaka ikibazo cy’imirire mibi.
Umunyamabanaga nshingwabikorwa w’umurenge wa Simbi, Rwamucyo Prosper avuga ko iki gikorwa cyo korozanya kizamura ubucuti hagati y’abaturage.
Ati “Uburyo twahisemo ni uko umuntu yoroza umuturanyi we mu rwego rwo kongera umubano mwiza n’ubucuti mu baturanyi, kandi buri wese bituma arinda umutekano w’inka ya mugenzi we kuko aba azi ko na we azamworoza bityo bigatuma bamwe bazigurishaga babitinya.”
Mu murenge wa Simbi hamaze gutangwa Inka 685, abamaze kwitura bagenzi babo ni 286. Muri uyu murenge ni ku nshuro ya 11 igikorwa cyo kwitura kibayeho.


text:
Kumunsi wo kuwa 6 tariki ya 1/4/2017 nibwo urubyiruko rwo mu itorero rya UCC rwahuguwe kuburyo rwarambagiza ndetse rwanarambagizwa.
Ibi bikaba byarabaye mu giterane cy’iminsi 2,cyatangiye kuwa 6 kigasozwa kumunsi w’ejo ku cyumweru.
Ubwo hari nimugoroba ku isaha ya saa kumi nibwo habaye amateraniro nkuko bisanzwe,Urubyiruko rukaba ari rwo rwari rwiganjemo,bigeze ku isaha ya saa kumi nimwe z’umugoroba baje kugabanywamo amatsinda 2,abakobwa bajya ukwabo ndetse n’abahungu bajya ukwabo bose bagiye guhugurwa.
Insanganyamatsiko kuruhande rw’Abahungu yagiraga iti :” Ese ni gute umusore w’umukiristu yagakwiye kurambagiza”.
Mu basore basaga 30 bari bari mu itsinda ryabasore bose babwiwe ko mbere y’uko ujya kurambagiza wakabanje kuba uri umukiristu,kandi ukirinda icyaha ndetse ugakunda umukobwa ugendeye kuko nawe afite amateka meza n’imyitwarire myiza.
Naho kuruhande rw’abakobwa nabo basagaga 70 bahuguwe ko bagomba kurambagizwa n’abasore b’abakiristu kandi bafite amateka mu itorero.
Mu ijambo rye Pastor John wari uhagarariye Bishop Rwandamura kuri uwo munsi,yasobanuye ingaruka bajya bagira iyo umukiristu wabo yashatse mu rindi torero ndetse anashishikariza abakiristu bo muri iri torero ko bagakwiye kurambagiza abakobwa bo mu itorero ryabo kuko Pastor aba abazi bose kuburyo yabagira inama cyane.
Benshi mu rubyiruko rwari rwitabiriye ayo mahugurwa rwatangaje ko iizo nama bagiriwe bagiye kuzikurikiza ndetse banazishikmiye cyane kuko ngo bizatuma imbere habo haba heza cyane ntibazanagire bibazo mu rushako rwabo kuko bazaba babikoze mu bushake bw’Imana.
Reba amafoto y’uko byari bimeze
- Uyu mugabo nawe yarahuguye
- Barabanje barasenga
Christian N.
Ibitekerezo
NDASUBIZA BAREKERAHO JOHN. Wavuze byinshi bimwe by'ukuri, ariko ikibazo mufite ni kimwe : GUPFOBYA YESU KRISTO. Yesu uwo mwirwa mupfobya muzabona uwo ari we mutagishoboye kwihana. Yesu ntimushobora kumenya uwo ari we kuko mwiyemera (n'ubwo Nabonye unegura abiyemera.) Iriya mirongo mutanga, mugatekereza ko ngo MUZI BIBILIYA ! Icyo nakubwira mwenedata n'uko iriya mirongo mutazi icyo ivuga. Iriya mirongo isobanura imiterere ya Jambo nk'Umwana w'Umuntu, na Jambo nk'Umwana w'Imana. Ariko Jambo arenze kuba Umwana w'Umuntu, n'Umwana w'Imana, ahubwo ni N'IMANA. Hano ku Imirasire ni hato ntabwo byashoboka ko nsobanura neza UBUMANA BWA YESU, n'Ubusobanuro nyakuri bw'iriya mirongo mukoresha mu mupfobya (Yoh.14:28 / Abakolos.1:14-15 / Imigani.8:22-30...) Kuko ibya Yesu biruhije gusobanura nk'uko Pawulo yabivuze neza mu Abaheb.5:11: «Tumufiteho byinshi byo kuvugwa kandi BIRUHIJE GUSOBANURWA... » Ndakubwira ukuri mwenedata ko iyi nyigisho yanyu ipfobya Yesu ndayizi bihagije,nyizi kuva 1986, nzi neza ko ari ubuyobe. Ikibazo mufite n'uko mutekereza ko muzi Bibiliya, kandi rwose wihangane nturakare nkubwire niyoroheje ko ntayo muzi. N'ubwo idini yababwiye ko ari mwe muyizi kurusha abandi bose. Cyokora hari benshi muyirusha. Icyo mubura ni kimwe gusa: GUHISHURIRWA. Musoma INYUGUTI GUSA. (inyuguti irica, ariko umwuka ni wo utanga ubugingo) Ibyanditswe byera Ntabwo ari IMVAHO, bapfa gusoma gusa. Nanjye nari narayisomye yose, ndetse isezerano rishya nararisubiyemo inshuro nk'enye, ariko sinari nzi mu by'ukuri UMWIRONDORO NYAKURI WA YESU. Kugirango mumenye neza ( muri 2015 ), ni Yesu ubwe wampishuriye uwo ari we, n'isano afitanye na Se. ( Luka.10:21-22) Kandi sinjye njyenyine, Yesu yihishuriye n'abandi bantu bake bemera kwicisha bugufi, no kumusanga bataryarya. Ariko abiyemera ngo bazi Bibiliya, ngo bize Amashuri ya Bibiliya, za Seminari,.. Abo iyo batemeye guca bugufi NTIBASHOBORA NA GATO KUMENYA YESU UWO ARI WE BY'UKURI. (1Abakorinto.1:18-21) Niba mu by'ukuri utiyemera nk'uko nabonye ugaya abiyemera, wambwira nkakoherereza inyigisho irambuye isobanura neza Yesu Kristo ukuntu ari ibi 3: .1. Umwana w'umuntu. .2. Umwana w'Imana. .3. Imana. Maze uyisuzume urebe ko idahuye n'ibyanditswe, bisobanuwe n'umwuka wera, bidasobanuwe n'ubwenge bw'abantu. Imana iguhe umugisha. Kanda hano umusubize
None se Mweda niba Bibiliya utarayigiye mu mashuli wowe wayigiye he ? Ese harya uribuka ko Bibiliya imaze kwandikwa incuro nyinshi kandi buri edition ikaba itandukanye gato n"indi ? Urugero Bible de Jerusalem ntivuga interu zose nka Bible de Maredsous cg Traduction Oeucumenique de la Bible ( (TOB). Ndemeranya nawe ko Bibiliya idasomwa nk'inyandiko zose zisanzwe ko isaba kuyitekerezaho ufashijwe. n'imbaraga z'Imana. Kanda hano umusubize
URAHO MWENEDATA FULGENCE. Kwiga Bibiliya mu mashuri si bibi rwose. Ariko ayo mashuri yigisha IBYANDITSE INYUMA. Ntabwo yigisha ibyanditse imbere. Umwuka wera ni wo wigisha ibyanditse imbere. Ibyanditse inyuma mvuga ni AMATEKA, AMATEGEKO, INKURU,. . Ni ukuvuga IBINTU BITARIMO UBWIRU. Ibyo byanditse inyuma, buri wese yabyiga akabimenya, bitewe n'umuhati abishyizemo. Ni nabyo byigishwa muri ayo mashuri ya Bibiliya. Ese ibyo BYANDITSE INYUMA ni ngombwa ? Ni ngombwa cyane. Cyane cyane ku muntu ufite inshingano yo KWIGISHA. Ndatanga urugero: Ibaze umuntu wigisha ubwoko bw'Imana, akaba atazi gutandukanya Yohana Umubatiza, na Yohana Intumwa ! Atazi gutandukanya Yakobo wiswe Isiraheli na Yakobo Intumwa, na Yakobo Mwene Nyina wa Yesu ! ESE IBYANDITSE IMBERE BYO NI IBIKI ? Ni ibintu bisaba GUHISHURIRWA. Ibyanditswe byera ubwabyo bivuga ko hari ibintu bimwei BIHISHWE, BIFATANISHIJWE IKIMENYETSO. (Dan.12:8-9 / Luka.10:12-22 ) Ibyo bintu rero NTA MUHANGA N'UMWE wabimenya, n'ubwo yaba afite phd muri Tewolojiya. Umwana w'Intama Wenyine, ni we ufite ububasha bwo KUMENA IBYO BIMENYETSO agahishurira ubwo bwiru uwo ashaka. N. B. Gukoresha UBUHINDUZI butandukanye, ni ngombwa cyane. Kuko Bibiliya itanditswe mu kinyarwanda,...niyo mpamvu kugereranya ubuhinduzi bwinshi ( Ufite amahirwe yo kumenya n'izindi ndimi nazo akazikoresha), bituma wirinda kumva ibintu nabi. Kuko Guhindura ni uguhindura nyine ! Imana iguhe Umugisha Mwenedata FULGENCE. Kanda hano umusubize
Ndabona Pastor John wa United Christian Church (UCC) ashishikariza abayoboke be kudashaka abageni mu rindi dini.Usanga amadini yose yiyemera ko ariyo meza.Urugero,Kiriziya Gatolika iraririmba ngo "Kiliziya ni imwe itunganye gatolika".Abasilamu nabo bakigisha ko ISLAM ariyo dini y'ukuri yonyine.Iyo ugenzuye,usanga aba bose ari ukwiyemera gusa.YESU yavuze ko idini y'ukuri uzayibwirwa nuko ABAYOBOKE bayo bera IMBUTO NZIZA.Nyamara iyo urebye,usanga izi ntambara zibera mu isi,zikorwa n'abantu biyita Abakristu n'Abaslamu.Uriya Pastor navuze urata idini rye rya UCC ,aherutse kwigisha kuli Radio ko kugirango ukire inyatsi,ugomba gutanga icyacumi.Amadini akora ibintu byinshi imana itubuza.Urugero,mu gihe Bible isaba Abakristu nyakuri gukora umurimo w'imana ku buntu (Byisomere muli Matayo 10:8; Ibyakozwe 20:33 na 2 Tesalonike 3:7,8),usanga amadini arya amafranga y'abantu,bitwaje icyacumi cyari kigenewe gusa Abalewi bo muli ISRAEL nkuko KUVA 18:21,24 havuga. Uretse n'ibyo,usanga amadini yose yivanga muli politics no mu ntambara z'isi,uretse abahamya ba Yehova.Bible itubuza kurwana no kujya muli politics.Kugirango umenye ko aho usengera imana ihemera,ugomba kubanza kwiga neza Bible,kugirango urebe koko niba ibyo Pastor cyangwa padiri bigisha bihuye na Bible.Hari ibintu byinshi amadini akora cyangwa yigisha binyuranye na Bible.Urugero,amadini yigisha ko hariho imana data,imana mwana n'imana mwuka wera.Kandi ngo izo mana zirareshya.Ngo ariko ntabwo ari imana 3,ahubwo ni imana imwe!!!Bakongeraho ko ali amayobera.Nyamara nta hantu na hamwe Bible yigisha ko imana ali UBUTATU.Jya muli Google,wandike ijambo "Origin of Trinity".Urasanga UBUTATU bwarahimbwe n'amadini muli 325 mu nama yabereye ahantu hitwa i NICEA.Ubu ni mu gihugu cya TURKEY.YESU ubwe yigishaga ko SE (his father)amuruta.Bisome muli Yohana 14:28,akigisha ko tugomba gusenga SE wenyine (Matayo 4:10).Abigishwa be,bitaga YESU Umugaragu w'imana (Ibyakozwe 3:13).Ibi byose byerekana ko amadini yiyemera gusa,ariko akora kandi akigisha ibinyuranye na Bible.Niyo mpamvu imana ibabwira iti:"Bansengera ubusa kuko inyigisho zabo ari impimbano" (Matayo 15:9).Kwiyemera ubwabyo ni icyaha. Kanda hano umusubize
ibyo uvuga nibyo ndabyemeye Kbsa ariko niba nawe uri umuhamya wa yehova uriyemeye kdi uzineza icyo wavuze kukwiyemera Kanda hano umusubize
KWIYEMERA ni ukuvuga ibintu bitari byo.Wowe rero witwa IZERE CLAUDE,urivuguje cyane.Urabanje uvuga ko ibyo BIREKERAHO yanditse ubyemera.Urangije uvuga ko niba ari Umuhamya wa Yehova,nawe yiyemeye.Urivuguje.Bivuga ko ahubwo wanga abahamya ba Yehova.Banza werekane ibyo yavuze bidahuye na Bible. Kanda hano umusubize


text:
Ubuki burya buvura indwara nyinshi kandi zitandukanye
Ubuki kuva kera bwagiye bukoreshwa mu kuvura indwara zitandukanye. Hano tugiye kureba zimwe mu ndwara zivurwa na bwo cg zirindwa na bwo.
1. Ubuki bukoreshwa mu kuvura ubugendakanwa. Ubusiga mu kanwa ku rurimi rw’uburwaye, 2 ku munsi.
2. Ku bagabo iyo unywa ibiyiko binini 3 ku munsi byibuza bigufasha gutinda kurangiza mu gihe cy’imibonano kandi binafasha igitsina gufata umurego.
3. Iyo buvanzwe n’amavuta yo kwisiga bituma ugira uruhu rwiza
4. Bushyirwa ku bikomere n’ubushye bigatuma igisebe cyuma vuba.
5. Burwanya kanseri n’indwara z’umura
6. Bukoreshwa mu kuvura ikirungurira n’igifu kirimo ibisebe
7. Buvura indwara zo mu muyoboro w’inkari nko; kunyara ntizishire neza, kokera uri kunyara no kubyimba uruhago
8. Iyo unywa inzoga ukajya uvangamo n’ubuki bikurinda gusinda. Aha ntibivuze kunywa inturire cyangwa inkangaza. Nukunywa inzoga ukwayo nabwo ukwabwo.
9. Ku bakoresha imbaraga cyane nk’abantu basiganwa ubuki butuma udatakaza ingufu kuko burimo amasukari anyuranye kandi isukari yongera imbaraga.
10. Bukoreshwa mu kuvura mikorobi zitandukanye cyane cyane bagiteri.
11. Buvura inkorora, kubabara mu muhogo na asima bitewe na vitamin C ibamo
12. Buvura guhitwa no kuruka
13. Bufasha amaso kureba neza kuko bukize kuri vitamin A
Uko ubuki bukoreshwa
Ukoresha ikiyiko kinini cg 2 inshuro hagati ya 3 na 5 ku munsi. Ni ukuvuga byibuze 50g ariko nanone nturenze 150g ku munsi.
Ushobora kubukoresha bwonyine, kubuvanga n’amazi y’indimu, icyayi cya mukaru cg amazi y’akazuyazi.
Urabukoresha kugeza ukize neza kandi niyo utarwaye ukabukoresha bukurinda indwara zinyuranye.
Icyitonderwa
Ubuki ntibuhabwa umwana utarageza ku mwaka.
Umurwayi wa diyabete ntabwemerewe kuko bugira amasukari menshi anyuranye
Si byiza kubuvanga n’imbuto nka maracuja, amacunga cg ibinyomoro kuko bwangiza vitamin C ibamo. Iyo uri burye imbuto n’ubuki ushyiramo intera y’amasaha 2 byibura.
Iyo ubuvanze n’amazi yatuye bibugabanyiriza ubushobozi.
Twibutseko ari ubuki bw’umwimerere, si bwabundi buba bwanyuze mu nganda kuko buba buvanzwemo ibindi.
Sigasira amagara. “A chacun son miel” nkuko abafaransa bavuga!
Source:umuti


text:
Yesu yashimiye abihangananye nawe! Alice Rugerindinda
“Nimwe mwagumanye nanjye, twihanganana mubyo nageragejwe. Nanjye mbabikiye ubwami nk’uko Data yabumbikiye.” Luka 22:28-29
Hari indi bibiriya ivuga ngo : “ Mwebwe muri abankomeyeho mu bigeragezo nagize”
Imana ishimwe. Aha Yesu yari yegereje amasaha yo kutwitangira ku musaraba, ashubije amaso inyuma, asanga hari abashoboye kwihanganana nawe, bagumana nawe no mu gihe byari bikomeye cyane! Imana ishimwe. Impamvu yababwiye gutya nuko hari igihe byakomeraga, akabona bamwe barashaka kumuvaho cyangwa mu yandi magambo kwigendera .
“ Benshi mu bigishwa be bahera ubwo basubira inyuma, barorera kugendana nawe. Yesu abaza abigishwa be cumi na babiri ati: “Kandi namwe murashaka kugenda” Yohana 6: 66-67
Mu yandi magambo, gusubira inyuma, kurorera kugendana na Yesu, gushaka kwigendera n’uko bari bananiwe kwihanganana na we! Imana itugirire neza.
Ndimo gusaba Imana imbaraga kugirango nshobore kuyigumaho uko byagenda kose. Petero intumwa ya Yesu nawe yari yagambiriye neza ko rwose azihanganana na Yesu, ko azamukomeraho .
“ Aramubwira ati “ Mwami niteguye kujyana nawe munzu y’imbohe ndetse no mu rupfu” Luka 22:33. Mu by’ukuri Petero yari yagambiriye neza ariko ahuye n’ibimukanga birahinduka.
“ Nuko bamaze gucana umuriro mu rugo hagati baricara, Petero nawe yicara hagati yabo. Umuja amubonye yicaye ahabona aramwitegereza aravuga ati “ uyu nawe yari kumwe na we”. Arabihakana ati “ Mugore, simuzi”. Hashize umwanya muto, undi aramubona aramubwira ati: “ Nawe uri uwo muribo.”Petero ati “ Wa muntu we, sindi uwabo”….Luka 22: 56-61
Iyo ngeze kuri aya magambo, bituma numva naririmba iyi ndirimbo ivuga ngo: “ Urankomeze Mwami wanjye sinzamwaramware, n’imisozi nagenze, n’ubutumwa navuze, n’ibintu byinshi nigomwe, n’ibintu byinshi nihanganiye, urankomeze Mwami wanjye sinzamwaramware”
Iri jambo kwihanganana na Yesu ndumva rifite imbaraga mu bugingo bwanjye, kandi Imana iha intege abananiwe, ikongerera intege utibashije, nanjye izabinkorera.
Nakunze ukuntu ba Saduraka, Meshaki na Abedenego bikomeje ku Mana aho babwiye umwami wabasabaga gupfukamira ibigirwamana ngo “ Niba ari ibyo ,Imana yacu dukorera ibasha kudukiza mu itanura ry’umuriro ugurumana, kandi izadukiza ukuboko kwawe nyagasani. Ariko naho itadukiza, nyagasani umenye ko tutari bukorere imana zawe, habe no kuramya icyo gishushanyo cy’izahabu wakoze” Daniel 3:17-18
Nasanze nyuma yo kwihanganana naYesu no kumwikomezaho, Yesu yaramanutse abana nabo mu itanura ry”umuriro bavamo ntacyo babaye.
Imana idushoboze kuyikomezaho no mu bihe bigoye uretse ko ngo hari n’abo bigora kuyikomezaho mu bihe byiza. Hari abo ibyiza bivana ku Mana. Yesu adusure.
Alice


text:
Urukundo rwa mbere (igice cya 10)
Udakunda ntazi Imana kuko Imana ari urukundo. (1 yohana 4:8)
N’ikihe kimenyetso cy’ububyutse mu matorero ya Gikristo?
Amatorero atari make bavuga ko bafite ububyutse ariko wareba ubuzima babaho ugasanga bakora ibintu byinshi byiza ariko habuzemo icy’ingenzi aricyo URUKUNDO. Ibi bigaragaza ko bataramenya Imana bakorera kuko udakunda ntazi Imana kuko Imana ari URUKUNDO.
Satani yaraduhemukiye bikomeye kuko yadutwaye urukundo adusigira amazina meza y’amatorero, amakorare n’amatsinda yo kuramya aririmba neza, amazina aremereye y’abashumba, insengero zigezweho ariko muri izo nsengero abakene, impfubyi, abapfakazi, bafatwa bate?
Ahari urukundo buri wese agakunda mugenzi we nkuko yikunda nta ntonganya zahaba, nta shyari, nta kugambana, ntiwarya wenyine, ntiwakwambara wenyine, ntiwagira amahoro mugenzi wawe afite ikibazo. Umuntu nakubwira ngo aragukunda ntacyo araguha, atazi aho utuye azaba akubeshya.
Akenshi tubwira Imana ko tuyikunda ariko urukundo si amagambo ahubwo rugaragazwa n’ibikorwa: ntiwayikunda ngo urye 1/10, ntiwayikunda ngo urebe umupira iminota 90 cyangwa firime udashobora gusenga iminota 30, ntiwayikunda ngo winubire gukora umurimo wayo, ntiwayikunda ngo we kwita ku bantu yaremye.
Ikibazo abantu benshi bigishwa gutanga ibyabo ngo bikore umurimo w’Imana ariko bo ubwabo bataritanga ku Mana nk’ibitambo bizima Abaroma 12:1-2 ntabwo bishobokako umuntu yakohereza ubutunzi bwe aho umutima we utaba.
Ikizabereka ko itorero ryanyu rifite ububyutse nukuzabona abantu bakundana, nta kurobanura ku butoni bitabaye ibyo tuzibeshya ko tuzi Imana tutarigeze tuyimenya. Uramutse uyimenye yaguha umutima nk’uwayo, ugakunda n’abatagukunda kuko Yesu we yaravuze ngo umwanzi wawe nasonza umugaburire.
Dusenge: Mana data duhe urukundo kuko utarugira aba atarakumenya, uturinde kwishuka ko tukuzi ariko imirimo dukora iguhakana, kubwa kamere ntitwabishobora, Mwuka wera dushoboze dukore ubushake bwawe ), amen.
Niba wifuza gusengerwa cyangwa kugisha inama, waduhamagara kuri +250788422984.
Dusengera ibyifuzo by’abantu k’ubuntu. Sangiza ubu butumwa inshuti zawe.
Pastor [email protected]


text:
Itorero Assemble de Dieu Masaka riyobowe na Pastor Zaninka Seraphine ryateguye igitaramo cyo gusezera ku banyeshuri bagiye kwerekeza ku masomo.
ibi bitaramo bizatangira kuwa gatanu tariki 15 kugeza ku cyumweru tariki ya 17 Mutarama bizajya bibanzirizwa n`amahugurwa ku rubyiruko kuva saa mbiri kugeza saa sita, nyuma yo guhugurwa abitabiriye aya mahugurwa bazajya bahabwa ifunguro rya saa sita ubundi bakomereze mu gitaramo.
Ibi bitaramo bizitabirwa n`abahanzi batandukanye barimo MD usanzwe unabarizwa kuri uru rusengero, Favour, Peniel , Janvier Kayitana n`abandi batandukanye, umwigisha w`ijmabo ry`Imana akaba ari Pastor Zaninka Seraphine.
Ibi bitaramo bizabera kuri Assemble de Dieu Masaka bikazajya bitangira i saa munani z`amanywa.
Urugero.rw / Emmanuel Festus


text:
ISOMO RYA 47
Yehova akomeza Eliya
Yezebeli yumvise ibyari byabaye ku bahanuzi ba Bayali, ararakara cyane. Yatumye kuri Eliya ati “ejo uzicwa nk’uko nawe wishe abahanuzi ba Bayali.” Eliya yagize ubwoba bwinshi ahungira mu butayu. Yarasenze ati “Yehova, singishoboye kwihangana! Reka nipfire birangire.” Eliya yaryamye munsi y’igiti arasinzira, kuko yari ananiwe cyane.
Umumarayika yaramukanguye aramubwira ati “byuka urye.” Eliya yahise abona umugati ku mabuye ashyushye hamwe n’amazi yo kunywa, ararya aranywa arongera arasinzira. Umumarayika yarongeye aramubyutsa, aramubwira ati “byuka urye ubone imbaraga zo gukora urugendo.” Eliya yarongeye ararya, maze agenda iminsi 40 n’amajoro 40 agera ku musozi wa Horebu. Ahageze, yagiye kuryama mu buvumo. Ariko Yehova yaramuvugishije, aramubaza ati “Eliya we, urakora iki aha?” Eliya yaramushubije ati “Abisirayeli bishe isezerano mwagiranye. Basenye ibicaniro byawe, bica n’abahanuzi bawe. None nanjye barashaka kunyica.”
Yehova yaramubwiye ati “genda uhagarare ku musozi.” Habanje kuza inkubi y’umuyaga unyura ku buvumo yarimo. Hakurikiyeho umutingito, hanyuma hakurikiraho umuriro. Birangiye, Eliya yumvise ijwi rituje, nuko yitwikira umwambaro we mu maso ahagarara hanze y’ubuvumo. Yehova yamubajije impamvu yari yahunze. Eliya yaravuze ati “ni jye jyenyine usigaye.” Ariko Yehova yaramubwiye ati “nturi wenyine. Muri Isirayeli haracyari abantu 7.000 bansenga. Genda ushyireho Elisa abe umuhanuzi mu cyimbo cyawe.” Eliya yahise ajya gukora ibyo Yehova amubwiye. Ese utekereza ko nawe Yehova azagufasha nukora ibyo ashaka? Azagufasha rwose! Reka turebe ikintu cyabaye muri cya gihe cy’amapfa.
“Ntihakagire ikintu icyo ari cyo cyose kibahangayikisha, ahubwo muri byose, binyuze ku masengesho no kwinginga no gushimira, mujye mureka ibyo musaba bimenywe n’Imana.”—Abafilipi 4:6


text:
Ku gicamunsi cyo kuri uyu wa 11 Gicurasi 2017, bugufi y’ isoko rya kijyambere riherereye mu mujyi wa Musanze hagaragaye umugabo witwa Ndagijimana Jean Paul w’imyaka 30, uvuga ko ari umuvugabutumwa wigishije ijambo ry’ Imana anaka amaturo.
Saa cyenda z’ amanywa nibwo uyu muvugabutumwa yahagaragaraye. Yatangiye kwigisha hari abantu bake uko yakomezaga kwigisha niko abantu barushagaho kwiyongera, byageze aho bamwe bakora mu mifuka bamuha amafaranga.
Bamwe muri abo baturage banyuzwe n’ inyigisho za Ndagijimana ukomoka mu karere ka Rubavu, gusa ku rundi ruhande hari abamufashe nk’ umutekamutwe wishakira amaramuko.
Ndagijimana yavuze ko kwaka amaturo abo yabwirije ari ngombwa kuko bimufasha gukomeza ivugabutumwa.
Gusa ariko bamwe mu bakurikiranye izo nyigisho ze ntibabyakiriye kimwe. Hari abavuga ko ari umutekamutwe ushaka uko yambura abantu; nkuko umwe mu baturage abivuga.
Agira ati "Njye ntabwo nemeranya n’uriya muvugabutumwa kuko biriya ni ubutekamutwe mbese ni ukwishakira imibereho muri rusange niko nabibonye. Ashobora gukusanya abantu kuriya akabaka amaturo akahavana nk’ibihumbi bitanu yagera hirya gato nabwo agakusanya abandi akahakura andi agakomeza atyo bukira akoreye nk’ibihumbi 20RWf ku munsi.Ubwo se mu kwezi urabona ataba yibitseho iritubutse. Rwose biriya ni ubwambuzi bushukana nk’ubundi njye sinabishyigikira ahubwo ni ibyo kwamagana, abashaka kubwiriza bakajya babikorera mu nsengero cyangwa bakabwiriza abantu batabatse ibyabo.”
Mukanoheri Francoise yabwiye Kigali Today dukesha iyi nkuru ko yanyuzwe n’ inyigisho z’ uyu mugabo uvuga ko ari umuvugabumwa.
Ati "Njye nabonye ari ukumufasha kugira ngo nawe atahe mu rugo rwe agira icyo afata nk’ifunguro kuko rwose aba yitanze akareka gukorera urugo rwe agira ngo abwirize abantu.”
Undi utifuje gutangaza izina rye nawe yerekanye ko ashyigikiye uwo muvugabutumwa agira ati “Uriya Mugabo nabonye nta kibazo kumuha amaturo nyuma y’uko yari amaze kubwiriza.
Gusa yasabye abantu kujya bashishoza ngo kuko n’umutekamutwe ashobora gucyuza abantu ibyabo yitwaje ivugabutumwa".
Uwo muvugabutumwa yavuze ko mu turere 18 tw’igihugu amaze kubwirizamo, mu myaka itanu ishize hamwe bamuha amafaranga ahandi ntayahabone.
Ahamya ko ayo mafaranga yaka abaturage atari amaturo kuko ngo nta cya cumi yaka abantu kandi bose bamuha biturutse ku bushake bwabo.
Yirinze gutangaza amafranga yakuye muri abo baturage uretse ko byagaragaraga ko atubutse kuko abenshi bamupfumbatishaga inoti.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Abantu barashonje kandi abashaka gukizwa nibo benshi umuntu umwana akamwaka ikaramu cg ikaye akabibura yagera imbere yahura numuntu nkuyu twatundi yashize mumweko akadukuramo akaba aradutanze Ahaaaaa abaganga bomumutwe bafite akazi
Abantu barashonje kandi abashaka gukizwa nibo benshi umuntu umwana akamwaka ikaramu cg ikaye akabibura yagera imbere yahura numuntu nkuyu twatundi yashize mumweko akadukuramo akaba aradutanze Ahaaaaa abaganga bomumutwe bafite akazi
Andika Igitekerezo HanoSinumva impamvu muvunga ko arubuteka mutwe ,abo tuyaha se bos,abantu ngusa suko tuba turi mumazu . uwo mugabo ahubwo nakomeze pe abwirize abantu naho kumuha nubushake ntawe afata kugufu ,kdi mpamyako harabakura ibyururutsa imitima. kdi buriwese azatungwa n,umurimo we.
Uwo muvugabutumwa yagerageje gufasha abatabona umwanya wo kujya mu rusengero. Mu ivugabutumwa hari icyo bita "door to door evangelism",/ivugabutumwa rikorerwa mu ngo. Iyo bene ingo bataboneka kubera kubyukira no kwirirwa mu rugamba rw’ubuzima, habaho "street evangelism" (road to road)/ivugabutumwa ryo mu muhanda. Kugira ngo babwirize babandi babuze mu ngo. Urumva ko ubutumwa buba bwagutangatanze impande zose. Rero ntiwabura mu rusengero, ngo ubure mu rugo, ngo ubure no mu muhanda, ntibishoboka. Urumva ko nta rwitwazo ruzabaho imbere y’Imana.
Iby’iki gihe byose bisaba gushishoza. Jye mbona byose bishingira ku mutimanama n’ubwenge bya buri wese; hari ubona ari ubutekamutwe, undi akabona ari ubuvugabutumwa. Ibaze nawe abubaka insengero nyuma bikazagaragara ko bivugiraga ubutumwa bwabo, abandi baravugaga ubutumwa bw’Imana. Kandi ibyo byose ntabwo Imana iba yaje kubyemeza. Hari ubwo upinga umuvugabutumwa utashishoje, ukisanga wapinze Imana nayo ikakwereka aho ibera danger cyangwa wayoboka ukisanga warayobotse ya nyeshyamba nkuru (satan). Kandi bose baza bavuga ko batumwe n’Imana bafite Bibiliya yera. Byose ni mu bwenge.
Mwiriwe? ijambory’Imana rivugako muminsi yanyuma hazaduka abanyabinyoma, ark rero abantu ntibazabura kuvuga ubutumwa ubworero abantu nibasabe Imana ubwenjye kugirango babashe gusobanukirwa ni byikigihe, murakoze.
iby’abapfu biribwa n’abapfumu


text:
Uwo tutabana ni umwanzi wanjye, kandi uwo tudateraniriza hamwe arasandaza! - Dan Delzell
Hariho abantu batizera Kristo, kandi bakaba batanamwanga. Abo wabavugaho iki? Ntibashaka kwitirirwa Yesu. Ariko se ibyo birashoboka? Ntibishosoka, ahubwo niba udakunda Kristo uramwanga!
Yesu yaravuze ati “Uwo tutabana ni umwanzi wanjye, kandi uwo tudateraniriza hamwe arasandaza” Matayo 12:30.
Hariho abavuga bati "Ariko sinanga Yesu. Gusa simbwizera nk’Umwami wanjye n’Umukiza!" Ubwo rero icyo ni icyemezo ntakuka uba wafashe, kandi benshi bafata bene ibi byemezo. Ariko kwanga kwitirirwa Yesu ni uguhitamo kuba umwanzi we, kandi uwo badateraniriza hamwe arasandaza. Iyo utabwiye Yesu uti “Ndakwemereye,” ugera igihe ukamubwira uti “Sinkwemereye!”
Yesu ni umwe, kandi ni Imana. yavuse yuko ari we wenyine nzira n’ukuri n’ubugingo (Yohana 14:6). Ibintu ni bibiri rero, uremera kunyura muri iyo nzira ukurikire Yesu, cyangwa aya magambo yavuze anyure mu gutwi sohokere mu kundi!
Ibyo mvuga birumvikana. Ifateho urugero. Mu isezerano rishya, Yesu yabwiye abantu kwihana ibyaha byabo bakamwizera. Yesu abaye arimo kugenda mu isi kuri uyu munsi, ibi yabisubiramo. Kandi yategetse abamukurikira kwamamaza aya magambo. Ni uko rero, none ubwiwe ukuri kw’ijambo rya Yesu. Nk’umunyabyaha, Imana iragutegeka kwihana (Ibyakozwe n’intumwa 17:30) ukizera ubutumwa bwiza.
Ntibishoboka ko wabaho mu buzima utitirirwa Yesu, ngo uvuge yuko umukunda. Mu minota 5 uhereye nonaha, byashoboka yuko uri bwizere umusaraba wa Yesu ngo ukizwe ibyaha, cyangwa ukajyanwa n’ibindi bitekerezo, imigambi n’ibyifuzo. "Kutakira" Kristo kwawe kugaragaza neza yuko udashaka kwihana ngo umwizere.
Yesu yasobanuye kenshi uburyo kwanga kumwitirirwa ukavuga ko umukunda bidashoboka. Yaravuze ati "kuko Imana itatumye umwana wayo mu isi gucira abari mu isi ho iteka, ahubwo yabikoreye kugira ngo abari mu isi bakizwe na we. Umwizera ntacirwaho iteka, utamwizera amaze kuricirwaho kuko atizeye Umwana w’Imana w’ikinege" (Yohana 3:17,18)
Ufite amahitamo abiri: Izere Kristo cyangwa ucirweho iteka. Nta mahitamo ya gatatu abaho! Ikindi kandi, udateraniriza hamwe na Yesu arasandaza. Nta mahirwe ubasha kubona inyuma ya Yesu, ahubwo byose byaba ari ukuruhira ubusa kuko utizera Umwana w’Imana amaze gucirwaho iteka.
Niba ushaka kunguka, vanga (teraniriza hamwe) na Kristo kandi ubwo ni bwo utazacirwaho iteka!
Imnana iguhe umugisha!


text:
Yesu nagaruka , abantu bazatungurwa n’ibintu bitandukanye!
“ Abahora bampamagara ngo “ Nyagasani, Nyagasani” siko bose bazinjira mu bwami bw’ijuru, keretse abakora ibyo Data uri mu ijuru ashaka bonyine. Kuri uwo munsi benshi bazambaza bati : “ Nyagasani, Nyagasani, mbese ntitwahanuye mu izina ryawe? Ese ntitwamenenganishije ingabo za satani mu izina ryawe? Ubwo nzababwira neruye nti: “ Sinigeze mbamenya. Nimumve imbere mwa nkozi z’ibibi mwe. Matayo 7: 21
Mu bizatungurana n’ibi birimo, kuko ibi byiciro byose birimo kandi biriho, nukuvuga ngo amagambo atandukanye n’ibikorwa. Ubu noneho mbona byarafashe indi ntera aho ubona umuntu wese ashaka kwiyitirira Imana. Kera ho byari byoroshye kuvangura abantu wenda ugenekereje, ariko kuri ubuho ntibishoboka, cyangwa mu yandi magambo ntibyoroshye.
Mu gitabo cy’umugenzi hari umuntu wahuye na Mukristo ngo witwaga “Magambo”, uwo Magambo ngo iyo yavugaga iby’Imana washoboraga gukeka ko Imana yo ubwayo ariyo yimanukiye irimo kuvuga ibyayo, ariko iyo wageraga kubikorwa bye wasangaga ari bantu babiri batandukanye!!!!! Yesu atugenderere.
Iri jambo ryo muri Bibiliya riratunguranye, kandi rirababaje, kuko urabona ko naba nyirubwite byabatunguye kumva ko hejuru y’imbaraga nyinshi bakoresheje, ibintu birangiye uwitwa ko ari Shebuja, avuga ko atigeze anabamenya!!!!! Biteye ubwoba kandi birababaje. Mbese guhora uhamagara Mwami Mwami gusa ngo udakora ibyo Data wa twese ashaka ngo nta gaciro bifite!!
Guhora uhamagara Nyagasani, twabigereranya no guhora mu masengesho, muri korari, uvuga ishapure, utwaye bibiliya mu muhanda….. dusanze habanza gukora ibyo Imana yishimira ahasigaye ukabona guhamagara Mwami Mwami.
Hari indirimbo twajyaga turirimba yavugaga ngo “ Njyewe sinabimenya, Pasiteri ntiyabimenya, ariko Yesu nagaruka byose bizagaragara”
Imana itugirire neza tutazaba mu bazatungurwa kandi buriya natwe tubigiramo uruhare kuko hari ubwo twibagirwa ko Imana ireba hose n’ibihishwe. Ibihe byiza.


text:
Ushobora kuba wibaza cyangwa warahuye n’ikibazo cyo kurangiza vuba. Umugabo wawe ashobora kuba afite iki kibazo ariko ukaba warayobewe ikibitera. Iki ni ikibazo rusange ku bagabo benshi. Ubushakashatsi bwerekanye ko hagati y’abagabo 30% na 35 % baba bafite iki kibazo.
Iki kibazo kiri mu bibazo bihangayikishije abagabo benshi mu mpande z’isi yose. Niba uri umugabo ukaba ufite iki kibazo ntiwihebe ngo ukeke ko ari wowe wenyine. Muri iyi nkuru turarebera hamwe ibibazo byose wibaza ku kurangiza vuba (Ejaculation Précose) ndetse n’ubufasha ku bafite iki kibazo.
Ese kurangiza vuba babivuga ryari?
Umugabo urangiza atabishaka mbere y’uko yinjiza igitsina cye mu cy’umugore cyangwa se akarangiza mu gihe kitarenze iminota 2 igikorwa cy’imibonano mpuzabitsina kigitangira, bavuga ko yarangije vuba. Ibi bikaba bimubaho buri gihe uko agiye gukora imibonano mpuzabitsina.
Ni izihe mpamvu zitera kurangiza vuba?
Kurangiza vuba biterwa n’ibintu byinshi bitandukanye.Bishobora guterwa n’imikorere y’ubwonko (psychological functions), cyangwa kumikorere yumubiri (physiological fucntions) biba bitameze neza.
Dore bimwe mu bishobora gutera umugabo kurangiza vuba:
Dore inama zigirwa abafite iki kibazo:
Ese wari uziko hari imiti myimerere yagufasha ugatandukana n’iki kibazo?
Ushobora kuba waragerageje inama zose wagiriwe kimwe n’izo tumaze kuvuga haruguru,bikanga,kandi ukabona bigiye kugusenyera urugo,Ubu rero habonetse imiti ikoze mu bimera kandi ikaba itunganyije neza, irizewe ku rwego mpuzamahanga kuko ifite ubuziranenge butangwa n’ibigo bikomeye ku isi nka FDA (Food and Drug Administration),Iyi miti rero ikaba ifasha imisemburo y’anbagabo kujya kuri gahunda,ituma amaraso atembera neza mu gitsina,ndetse igatuma umuntu agira n’ubushake bityo gutera akabariro bikagenda neza.
Muri iyo miti twavugamo nka:Vig power capsule,Ginseng Rh capsule,Gingko biloba capsule,Pine pollen tea,... Uramutse uyikeneye, wahamagara kuri 0789433795/0726355630 cyangwa ukaba wagana Horaho Life aho ikorera kwa Rubangura muri Etage ya 3, mu muryango wa 302.Ndetse wanasura urubuga rwabo arirwo www.horahoclinic.rw.


text:
Twandikire
Twishimira gufasha abantu bashishikazwa na Bibiliya hamwe n’umurimo dukorera ku isi hose wo kwigisha. Dore bimwe mu byo wakora kugira ngo ubone Abahamya ba Yehova bo mu gace utuyemo:
Reba igihe n’aho Urwibutso tugira buri mwaka ruzabera
Duhamagare cyangwa utwandikire kuri aderesi iri hasi aha:
Saint-Barthélemy
Association Les Témoins de Jéhovah
BP 625
F-27406 LOUVIERS CEDEX
U BUFARANSA
+33 2-32-25-55-55
Amasaha y’akazi
Kuwa mbere kugeza kuwa gatanu
8:00 kugeza 1:00 z’amanywa, na 2:30 kugeza 5:30 z’umugoroba.


text:
I Kampala, ivugabutumwa ry’abanyarwanda rikomeje kwaguka. Ubu havutse korari nshya mu itorero rya Hebron.
Hebron Evangelical Pentecostal Ministries (HEPM), ni rimwe mu matorero amaze gushinga imizi mu gihugu cya Uganda, ryatangijwe na Bishop Twagirumukiza Emmanuel wakiriye uyu muhamagaro aturutse mu itorero rya ADEPR ku mudugudu wa Muhima. Kuri ubu iri torero rikaba ari rimwe mu matorero yashinzwe n’abanyarwanda ari gukurana umuvuduko utangaje mu mujyi wa Kampala, kuko ubu rimaze kugira imidugudu igera ku 10 mu myaka itarenze itanu rimaze.
Bishop Emmanuel T. watangije akaba n’umuvugizi w’itorero HEPM mu ikote i buryo n’umukirisitu wa HEPM i bumoso
Ku cyicaro gikuru cy’itorero Hebron Evangelical Pantecostal Ministries, giherereye ahitwa Makindye ubusanzwe habarizwaga korari imwe nkuru yitwa « Shalom Choir » n’indi yarerwaga yari itarahabwa izina kugeza ubu, bakundaga kuyiha akabyiniriro ka « 2nd Choir », (Korari ya Kabiri) . Kuri ubu 2nd choir iri mu myiteguro idasanzwe y’igitaramo kizabahuza inshuti zabo zitandukanye ndetse n’imidugudu yose y’itorero HEPM, kizaba kuva tariki 02 kugeza kuya 03 Nzeli 2017. Umwihariko w’iki gitaramo ngo nuko kizasiga iyi korari ihawe izina.
2nd Choir yitegura guhabwa izina
Agakiza.org tuganira n’umwe mu bayobozi b’iyi korari izahabwa izina akaba ari n’umwe mu bari gutegura iki gitaramo, Bwana Venuste Nteziryayo ku murongo wa telefone yadutangarije ko bari bamaze imyaka irenga ibiri bakora umurimo w’Imana ariko badafite izina.
Yagize ati : « Tumaze imyaka isaga ibiri twitwa 2nd Choir ariko ku cyumweru dufite igiterane kinini kikazasiga duhawe izina.
Venuste Nteziryayo umwe mu bari gutegura iki gitaramo.
Yakomeje agira ati : « Iki gihugu kirimo abantu benshi baturuka mu bihugu bitandukanye kandi abenshi muri bo ntibazi Imana Rurema, rero Imana yatuzanye ino ngo tubabwire inkuru nziza y’agakiza k’Imana. Ni muri urwo rwego rero dukomeje kwagura ivugabutumwa, korari yacu ikaba ibaye iya kabiri hano ku Cyicaro cy’itorero nyuma ya Korari nkuru yitwa Shalom. Tugiye gukomeza gufatanya umurimo w’Imana nabo ndetse n’abandi bakozi b’Imana bari hano muri Kampala. Kimwe n’uko Imana yatwoherereza abandi baturutse ahantu hatandukanye cyane cyane abanyarwanda bakadufasha uyu murimo utoroshye. »
Iki gitaramo kizatangira kuri uyu wa gatandatu tariki 2/09 saa munani, gikomeze ku cyumweru kuya 03/09/2017 ari nabwo hazaba umuhango wo kwita izina iyi korari nshya.
Iki giterane cyatumiwe mo abantu benshi batandukanye nk’umuririmbyi Yatuma John, Dusengimana Emmanuel, ndetse n’amakorari atandukanye yo mu itorero HEPM ndetse n’abayobozi bakuru b’itorero barangajwe imbere na Bishop Emmanuel, na Rev Past HABYARIMANA Adolphe nk’umuvugabutumwa.
Uretse itorero rya ADEPR rya hano mu Rwanda ryiyemeje gukora ivugabutumwa mu gihugu cya Uganda, abanyarwanda batuye muri iki gihugu by’umwihariko mu mujyi wa Kampala, bakomeje ivugabutumwa mu bice bitandukanye by’uyu mujyi ndetse no mu nkengero zawo. Kuri ubu abatari bakeya bamaze gufungura insengero muri uyu murwa ndetse n’abazifunguye mbere bakomeje kwaguka.


text:
Nyuma y’inkuru Muhabura.rw yabagejejeho kuri tariki 11 Ugushyingo 2017,ifite umutwe w’amagambo ugira uti” Umuyobozi w’Intara y’iburasirazuba Mufurukye Yagize icyo asubiza abaturage bari gusaba ubufasha Perezida” Iyo nkuru yavugaga ko mu Murenge wa Jarama mu karere ka Ngoma , Hashize imyaka 5 yose Abaturage baho ndetse n’abandi bari baturutse imihanda yose mu gihugu,bakoze amaterasi muri uwo Murenge, aho bakoze hafite ubuso burenga hegitare 42,Rwiyemezamirimo witwa Ntakirutimana Frorien wari(...)
Nyuma y’inkuru Muhabura.rw yabagejejeho kuri tariki 11 Ugushyingo 2017,ifite umutwe w’amagambo ugira uti” Umuyobozi w’Intara y’iburasirazuba Mufurukye Yagize icyo asubiza abaturage bari gusaba ubufasha Perezida”
Iyo nkuru yavugaga ko mu Murenge wa Jarama mu karere ka Ngoma , Hashize imyaka 5 yose Abaturage baho ndetse n’abandi bari baturutse imihanda yose mu gihugu,bakoze amaterasi muri uwo Murenge, aho bakoze hafite ubuso burenga hegitare 42,Rwiyemezamirimo witwa Ntakirutimana Frorien wari uhagarariye Kampani yitwa ECOCAS, yabambuye miliyoni 33731 z’amafaranga y’u Rwanda, bakaba basaba ko Nyakubahwa Perezida wa repubulika ko yabafasha kurenganurwa .
Uyu rwiyemezamirimo kuri uyu wa kane biteganyijwe ko aributangire ibikorwa byo kwishyura aba baturage ariko ntabwo ari bwishyure bose kuko bivugwa ko ari bwishyure 33 bonyine mu barenga 140 bagomba kwishyurwa.Ibi bikaba byateye urujijo mu bantu bibaza niba abo bandi bazishyurwa cyangwa se batazishyurwa dore ko ari nabo benshi.
Umuyobozi w’intara y’iburasirazuba Bwana Mufurukye Fred,kuri uyu wa Kane tariki ya 22 Gashyantare yatangarije Muhabura.rw ko impungenge zose abantu baba bafite ku byerekeranye nuko rwiyemezamirimo ari bwishyure bacye,ni ziveho kuko bumvikanye ko agomba kwishyura abaturage bose nta mubare runaka w’abaturage bavuganye ko agomba kwishyura.
Fred Yagize ati”icyo nkubwira nuko uriya muntu agomba kwishyura abaturage.Ibyo nibyo twemeranyijweho nawe.Hanyuma kuba agiye kwishyura abo ngabo,sinzi abo agiye kwishyura abo ari bo?ariko we nuko afite igitutu [Pressure ] ko agomba kwishyura abaturage.Nabyo nibyiza reka yishyure (abo 33) hanyuma turebe yishyuye bangahe hasigaje bangahe,ariko afite igitutu [Pressure] cy’uko agomba kwishyura abaturage”.
Mufurukye Fred yakomeje agi ati”Naho ibyo kuvuga ngo agiye kwishyura 33,wenda birashoboka ko yaba ahereye ku bishyuza menshi,sinzi impamvu aribo agiye kwishyura ariko we arabizi ko agomba kwishyura abaturage bose.no mu cyumweru gishize navuganye nawe ndamuza nti ko utarishyura abaturage arambwira ati rwose mbirimo ngiye kwishyura abaturage.ubwo turakomeza tumushyireho icyo gitutu cyo kwishyura”.
Umuyobozi w’intara y’iburasirazuba Asoza ashimangira ko nta mu bare basezeranye w’abaturage agomba kwishyura ahubwo ko ari bose agira ati”Oya nta mubare yambwiye. we nuko abizi ko amafaranga abaturage bishyuza agomba kuyishyura. Wenda ubwo icyaba gisigaye ni ukureba kubera iki yishyuye abongabo abandi basigaye gahunda afite ni iyihe”.
Ibi kandi bikozwe nyuma y’uko Umukuru w’igihugu Perezida Paul Kagame yari amaze iminsi yihanangiza barwiyemezamirimo bakoresha abaturage ntibabishyure ndetse hakanavugwa ko barwiyemezamirimo bambuye abaturage batazongera kubona amasoko ya Leta.
Kanda hano Usome Inkuru bifitanye isano
Umuyobozi w’Intara y’iburasirazuba Mufurukye Yagize icyo asubiza abaturage bari gusaba ubufasha Perezida
http://muhabura.rw/amakuru/ubukungu/article/umuyobozi-w-intara-y-iburasirazuba-mufuruke-fred-yagize
Yanditswe na Habarurema Djamali


text:
Imana ikeneye uruhare rwawe mukurwanya icyaha cy’ubusambanyi
Iyi minsi dusohoyemo, ubusambanyi ni kimwe mu byaha bifite ubukana ndenga kamere, cyane ko usanga cyugarije abantu b’ingeri zose, yaba abahuje ibitsina ,urubyiruko, abapfakazi ndetse n’ abubatse ingo, ikibabaje kandi kurushaho ni uko usanga mu gihe tugezemo ubu busambanyi butakirangwa gusa mu batizera Imana ahubwo bimaze kugaragara ko na bamwe mu bakora imirimo y’Imbere mu nzu y’Imana ( Ba pasitoro, padiri n’abandi ) nabo batangiye kwandura uyu muze w’icyaha, Nyamara twibuke ko ubwinshi bw’aba basambanyi budatagatifuza icyo cyaha ngo bireke kwitwa icyaha ndetse cyabasha kurimbuza benshi nk’uko byabaye ku bari batuye Sodomu n’I Gomora.
Iyo usomye Bibiliya mu gitabo cy’itangiriro igice cya 18, ijambo ry’Imana ryerekana ukuntu habonetse gutaka gukomeye kurega Sodomu n’I Gomora ku mana kubera ibyaha byaho, nyamara Aburahamu agatakamba cyane ngo Imana ibabarire abahatuye, nyamara icyaje kubaho kinateye agahinda ni uko abamarayika Imana yohereje ngo bajye kureba ukuri kw’ibibera I Sodomu, abaho babasanganiye bashaka kubasambanya ku ngufu, byerekana ko icyaha cyo gusambana cyari kimaze kubarenga.
Nk’uko bigaragara mu gice cya 19:23, bikururiye akaga maze ngo Uwiteka agusha kuri Sodomu na Gomora amazuku n’umuriro bivuye k’Uwiteka mu ijuru. Atsemba iyo midugudu yose na cya kibaya n’abayituyemo bose, n’ibyameze ku butaka. Mu by’ukuri kandi icyaha cy’ubusambanyi uretse no kuba ari kimwe mu byaha Imana yihanangirije abantu bayo kuva mu isezerano rya kera kuzeza na magingo aya ( kuva 20:14,guteg 5:18,Mat 5:18,,,,,) ni nacyo cyonyine Paulo yavuze ko gikorerwa mu mubiri imbere kandi uyu mubiri ariwo ngingo za Yesu (1 kor 6:15 ), kigira kandi ingaruka mbi twirirwa tubona mu ngo no mu miryango yacu, twavugamo nko gutanya abashakanye bakundanye, amarozi , ubwicanyi bwa hato na hato,inzangano zikomeye n’ibindi.
Iki cyaha cy’ubusambanyi impamvu bikwiye kandi ko twe nk’abamenye ukuri kw’ijambo ry’Imana tukirwanya twivuye inyuma kandi twihereyeho n’uko kitarobanura ngo wowe uri muntu ki mwibuke Umwami Dawidi Umwe mubo Imana yarebye ikavuga ko afite umutima umeze nk’uko ishaka, ntago ibyo byigeze bimurinda gusambanya Batisheba muka Uriya (2 Samweli 11-12), waba uri inde, wahe, utirinze wamera nk’abandi mugihe wambaye umubiri urasabwa imbaraga z’Imana zidasanzwe.
Satani afite ubukana n’uburiganya bukabije cyane, azi neza ko benshi abategera mu busambanyi barangiza bakanga no kwihana ngo batazabaseka cyangwa bakabambura ibyubahiro bari bafite? Nyamara bibaye byaranakugwiririye ukagwa mu cyaha cy’ubusambanyi ibyiza n’uko wakwihana ukatuza akanwa kawe ukareka kubebera, ukareka kwihesha amahoro mu mutima kuko n’ubundi wayihesha wagira gute uracyari umusambanyi nyamara Imbabazi z’Imana ziruta urubanza uramutse wemeye mu gihe gito waba umukiranutsi ugasezera ku kuba umusambanyi.
Biranashoboka ko waba warigeze kujya ugendera muri izo ngeso z’ubusambanyi, Urabe maso ntushukwe n’ubwo buranga, kenshi umuntu akumbura ibyo yariye, akararikira ibyo yabayemo, nta cyabuza Satani kongera kukwereka ibibero by’inkumi niba uri umusore maze ugata umurongo, ubukumi bwawe buracyakenewe hagarara kigabo uteshe, usenge usabe Imana imbaraga zo kurimbura iyo kamere mbi y’ubusambanyi, ibuka aho watsindirwaga n’aho satani yagutegeraga maze uhirinde.
Wowe wirinze kuva cyera uri uwo gushimwa ,nyamara Satani araguhigira ngo nawe agushyire mu rutonde rw’abasambanyi, ariko muvandimwe komera uhagarare kigabo, tumbira umusaraba uzagushoboza, ubusugi bwawe n’ubumanzi bwawe ni icyubahiro kuri wowe kandi ni n’ishimwe ku mana, Komeza ubwo butwari ntuzatatire igihango dore ko tutari n’abacu ngo twigenge kandi rwose humura uzanesha ,Muhaguruke twifate ,dufashe bagenzi bacu kwifata turwanye ubusambanyi twivuye inyuma, twigire ku mateka y’abatubereye akabarore maze twirengere.